
Ni yw Bwrdd yr Ifainc, grŵp o ddefnyddwyr cadair olwyn ifainc sy’n cynrychioli plant a phobl ifainc ledled y DU. Trwy gyfrwng y gwaith hwn, aethom ati i geisio deall dau gwestiwn allweddol:

[image: ]1. A yw plant a phobl ifainc yn teimlo eu bod yn cael y gadair olwyn briodol ar gyfer eu hanghenion? 

2. Sut y mae cael y cyfarpar iawn yn effeithio ar annibyniaeth, hyder
a bywyd bob dydd?

Amlyga ein hadroddiad anghysondebau yn narpariaeth ac agwedd Gwasanaethau Cadair Olwyn y GIG ledled y DU. Rydym yn galw ar wneuthurwyr polisi i ymrwymo â ni a gwella cyfleoedd i bob defnyddiwr cadair olwyn ifanc.

‘Mobility Matters’: mae Safbwynt yr Ifainc ar Wasanaethau Cadair Olwyn y GIG yn casglu ynghyd leisiau mwy na 200 o bobl ifainc a’u teuluoedd i daflu goleuni ar y profiadau a gawsant wrth ymwneud â Gwasanaethau Cadair Olwyn y GIG. Datgela eu storïau themâu sy’n peri gofid ac sy’n digwydd dro ar ôl tro: gorfod aros yn hir, cyfarpar nad yw’n diwallu anghenion yr unigolyn, a’r rhwystredigaeth o beidio â chael eu clywed na’u deall gan y systemau sydd wedi’u ffurfio i’w cefnogi.

Mae Whizz Kidz yn falch y tu hwnt o Fwrdd yr Ifainc am godi’r materion hyn a thrawsffurfio profiadau byw yn rym ysgogol ar gyfer newid. Mae eu gwaith yn tanlinellu’r ffaith ei bod yn fater o frys i sicrhau bod pob defnyddiwr cadair olwyn ifanc yn derbyn cyfarpar sy’n cefnogi eu hannibyniaeth, eu cyfforddusrwydd a’u lles hirdymor. 

Rydym yn galw ar wneuthurwyr polisi i adolygu’r ffordd y mae Gwasanaethau Cadair Olwyn y GIG yn cael eu comisiynu ac i ailasesu’r meini prawf a ddefnyddir i benderfynu pa gyfarpar sy’n cael ei ddarparu. Yn y bôn, credwn bod yn rhaid i blant a phobl ifainc fod yn bartneriaid gweithredol wrth wneud penderfyniadau – ag awdurdod i ddewis y gadair olwyn sy’n diwallu eu hanghenion orau.

Mae pob Gwasanaeth Cadair Olwyn y GIG yn cael ei redeg gan y Bwrdd Gofal Integredig (ICB) ar gyfer yr ardal honno. Mae ymchwil yn dangos bod gwahaniaethau sylweddol yn y ffordd y mae gwasanaethau yn gweithredu. Felly, mae gwahaniaethau yr un mor sylweddol yn y profiad a gaiff defnyddwyr cadair olwyn ifainc a’u teuluoedd i gael gafael ar wasanaethau. Ers 2010, mae’r GIG wedi rhyddhau llawer ailadroddiad o arweiniad a fframweithiau yn amlinellu’r ffordd y mae Gwasanaethau Cadair Olwyn y GIG yn bwriadu darparu eu gwasanaethau. Yn gyffredinol, canolbwyntir ar ddarparu dull cyfannol, sy’n canolbwyntio ar yr unigolyn, gan hyrwyddo annibyniaeth a nodau a ffordd o fyw unigolyn. 
 
Daeth arolwg o dros 200 defnyddiwr cadair olwyn ifanc a’u teuluoedd i wybod: 
· Bod traean (32%) o’r rhai a ymatebodd yn dweud eu bod yn teimlo nad oedd cydweithwyr yng Nghlinig Cadair Olwyn y GIG yn deall eu hanghenion ac nad oeddent yn gweithio gyda hwy o gwbl.
· Nad oedd mwy na thri chwarter (77%) o ddefnyddwyr cadair olwyn ifainc wedi cael cynnig dewis o unrhyw fath o ran gwneuthuriad neu fodel o gyfarpar a gawsant gan y GIG.  
Bod 53% o ddefnyddwyr cadair olwyn wedi dweud bod eu cadair olwyn yn wael neu’n wael iawn o ran diwallu eu hanghenion, ar draws yr holl ardaloedd y gofynnodd yr arolwg amdanynt.
Bod 62% wedi dweud nad oeddent yn gallu addasu eu cadair olwyn mewn unrhyw ffordd. 
Bod cydberthynas gref rhwng teimlo bod anghenion wedi cael eu deall, bod y clinigwr yn gweithio gyda phobl ifainc, a derbyn cadair olwyn oedd yn sicr yn llwyddo o ran diwallu anghenion. 

Er bod ambell ardal fechan ble roedd arfer da wrth i gydweithwyr y GIG wneud eu gorau gyda’r adnoddau oedd ar gael, dangosodd dadansoddiad o ymatebion arolwg bod defnyddwyr ifainc cadair olwyn yn gweld bod eu cyfarpar GIG yn siomedig. Yn gyffredinol, nid oedd pobl ifainc yn teimlo bod eu cyfarpar yn addas. Nid oedd yr un o’r saith agwedd, y gofynnwyd i bobl ifainc a’u teuluoedd sgorio pa mor dda yr oedd eu cadair olwyn yn diwallu eu hanghenion, yn dangos ymateb cadarnhaol hynod. Ym mhob achos, roedd llai na hanner y bobl a ymatebodd yn teimlo’n gadarnhaol am eu cadair olwyn, gyda’r ganran uchaf o deimlad cadarnhaol yn cyrraedd 45% yn unig. Dro ar ôl tro byddai defnyddwyr cadair olwyn ifainc yn rhannu’r ffaith bod arnynt eisiau mwy o ddewis ac ymwneud mwy â’r broses, a chael gwell dealltwriaeth o’u hanghenion. Er gwaethaf hyn, roedd yna enghreifftiau o lwyddiant; byddai’r rhain yn digwydd yn bennaf pan fyddai pobl ifainc yn sôn bod eu hanghenion wedi cael eu deall a bod clinigwyr yn gweithio gyda hwy. 

Mae’r adroddiad hwn wedi dod i ddeall bod llawer o’r arweiniad damcaniaethol a ddylai fod wrth wraidd y ffordd y mae Gwasanaethau Cadair Olwyn y GIG yn cael eu rhedeg, yn ymgyfuno’n dda â’r hyn yr hoffai defnyddwyr cadair olwyn ifainc a’u teuluoedd weld yn digwydd. Fodd bynnag, erys bwlch aruthrol rhwng yr arweiniad sy’n cael ei ryddhau a realiti’r ffordd y mae Gwasanaethau Cadair Olwyn y GIG yn cael eu gweithredu. Mae llawer o’r diffygion a rannwyd gan deuluoedd fel ymatebion i’r arolwg yn adlewyrchu’r rhai a gafodd eu codi yn y gorffennol. Mae’r beirniadaethau a wnaed ers tro  yn dangos, er gwaetha’r newidiadau a wnaed i arweiniad a chyflwyniad Gwasanaethau Cadair Olwyn y GIG dros y pymtheng mlynedd diwethaf, na chafodd hyn fawr o effaith ar ddefnyddwyr cadair olwyn ifainc. 

Mae Bwrdd yr Ifainc yn grŵp o ddefnyddwyr cadair olwyn ifainc, pob un yn falch o gael cynrychioli gwahanol ardal yn y DU. Maent yn cyfarfod sawl gwaith y flwyddyn, gan sicrhau bod eu lleisiau hwy, a defnyddwyr cadair olwyn ifainc yn fwy cyffredinol, wrth galon pob penderfyniad y mae Whizz Kidz yn ei wneud. 

Amcangyfrifir bod oddeutu 75,000 o ddefnyddwyr cadair olwyn ifainc yn y DU. Mae amryw o resymau a sefyllfaoedd a allai olygu bod ar berson ifanc angen cadair olwyn i fynd o gwmpas. Mae pob person ifanc yn unigryw a bydd eu hanghenion personol eu hunain ganddynt. O ganlyniad, bydd y math o gadair olwyn y dylent ei derbyn yn amrywio o un unigolyn i’r llall. Gall y gadair olwyn briodol agor y byd i ddefnyddwyr cadair olwyn ifainc, gan eu galluogi i fod yn annibynnol a hyderus, ac ymgymryd â chyfleoedd sy’n eu diddori. 

Mae Bwrdd yr Ifainc wedi codi’r mater o addasrwydd y cyfarpar a ddarperir i ddefnyddwyr cadair olwyn ifainc gan Wasanaethau Cadair Olwyn y Gwasanaeth Iechyd Gwladol (GIG). O’u profiadau personol eu hunain, maent wedi sylwi ar y gwahaniaeth enfawr mewn darpariaeth ar draws gwahanol rannau o’r wlad. Yn anecdotaidd, mae defnyddwyr cadair olwyn ifainc wedi dweud yn aml wrth Whizz Kidz nad yw’r cyfarpar y maent yn eu derbyn gan Wasanaethau Cadair Olwyn y GIG bob amser yn addas. Rydym hefyd wedi gweld cynnydd mewn ceisiadau i’n gwasanaeth cadair olwyn a chyfarpar, gyda chyfartaledd o 25% yn fwy o geisiadau y flwyddyn. Arweiniodd y galw mawr am gyfarpar yn 2024-2025 at benderfyniad heb ei debyg o’r blaen, i gau ein rhestr aros dros dro yn Chwefror 2025. 

Mae’r adroddiad ymchwil hwn yn ceisio deall a yw’r cyfarpar a ddarperir ar gyfer defnyddwyr cadair olwyn ifainc rhwng 0 a 25 mlwydd oed gan y GIG yn addas. Bydd yn adolygu model cyfarpar symudol arweiniol cyfredol Gwasanaethau Cadair Olwyn y GIG, cyn darparu dadansoddiad o fwy na 200 o ymatebion arolwg gan ddefnyddwyr cadair olwyn ifainc a’u teuluoedd sy’n byw ledled y DU.

Yn ôl data1 y GIG, ym mis Mawrth 2025 roedd dros 630,000 o ddefnyddwyr cadair olwyn wedi’u cofrestru â Gwasanaethau Cadair Olwyn GIG Lloegr ar y pryd, gyda’r nifer hwn wedi’i rannu ar draws 560,000 o oedolion a 70,600 o blant (dan 18). Yng Nghymru, mae oddeutu 70,000 o ddefnyddwyr cadair olwyn yn cael mynediad at Wasanaethau2  Cadair Olwyn y GIG, ac yn yr Alban, o 2024 ymlaen, roedd 124,000 o gadeiriau olwyn wedi’u dosbarthu3. Yng Ngogledd Iwerddon, soniodd ychydig dros 28,000 o breswylwyr eu bod yn defnyddio cadair olwyn yng Nghyfrifiad4 2021. 

Yn Lloegr, mae Gwasanaethau Cadair Olwyn y GIG yn cael eu cyflenwi gan Fyrddau Gofal Integredig (ICBs) – mae’r ICB ar gyfer ardal benodedig felly, yn gyfrifol am gomisiynu  Gwasanaethau Cadair Olwyn y GIG o fewn eu rhanbarth ar sail anghenion y boblogaeth leol. Tra bo’r GIG wedi datblygu canllawiau polisi a deddfwriaeth i gefnogi ICBs, yn y system sydd ohoni nid oes unigolyn yn gyfrifol am arolygiaeth genedlaethol o Wasanaethau Cadair Olwyn y GIG. O ganlyniad, mae’r gwasanaethau a gynigir yn amrywio’n sylweddol ar draws y DU. Mae rhai yn cael eu cyflenwi yn gwbl fewnol gan y GIG tra bo eraill yn cael eu rhoi ar gontract yn breifat; mae rhai yn bwndelu gwasanaethau cadair olwyn i mewn gyda gwasanaethau eraill, megis gwasanaethau cymunedol neu wasanaethau seddau statig; mae rhai yn cael eu cyflenwi mewn ysbytai ac eraill o fewn y gymuned leol5. Mae gwahaniaethau ym meini prawf cymhwysedd a fabwysiedir gan bob gwasanaeth, gyda gwahanol drothwyon a dulliau o ragnodi cyfarpar, a cheir anghysondebau o ran mathau, modelau a gwneuthuriad cyfarpar a gynigir6.

Ceir tri phrif fodel cyflenwi ar gyfer Gwasanaethau Cadair Olwyn y GIG; mae rhai yn cael eu darparu yn gyfan gwbl gan y GIG, rhai ar gontract i ddarparwr preifat, ac mae rhai yn defnyddio cymysgedd o’r ddau ar gyfer gwahanol elfennau o’r gwasanaeth7. Mae cynnydd graddol wedi bod mewn tendro cystadleuol o few y GIG trwy gydol y 2010au ac i mewn i’r 2020au, ac mae effaith hyn wedi cael ei deimlo gan Wasanaethau Cadair Olwyn8. Mae pwysau cynyddol ar i wasanaethau gyflenwi gwerth am arian a gwell canlyniadau, i gyd o fewn amseroedd aros byrrach. Mae hyn wedi arwain at amryw o newidiadau, yn enwedig  safoni cyfarpar i arbed costau, sydd heb fawr o ddewis na gallu clinigwyr i ragnodi’r cyfarpar mwyaf priodol ar gyfer anghenion yr unigolyn9. 

Nid oes gwasanaeth plant na gwasanaeth pedriatrig o fewn Gwasanaethau Cadair Olwyn y GIG. Gwelir plant a phobl ifainc, y mae’r GIG yn eu categoreddio fel y rhai hyd at 18 oed, gan yr un clinigwyr a pheirianwyr; cânt eu hasesu yn erbyn yr un meini prawf, a rhagnodir cyfarpar iddynt gan yr un matrics ag oedolion a phobl hŷn. Mae canllawiau cyfredol yn Lloegr yn deddfu y dylid rhoi bygi safonol neu fygi sy’n cynnig cefnogaeth ystumiol i blant dan dair oed – nid cadair olwyn10. Ers 2019 mae data casglu cadeiriau olwyn chwarterol y GIG yn dangos bod un o bob pump o blant yn gyson yn aros dros 18 wythnos i dderbyn eu cadair olwyn11. Mae’r nifer hwn yn cynyddu ar gyfer plant sydd ag anghenion mwy cymhleth; yn 2023-2024, roedd 29% o’r plant a aseswyd fel rhywun ag angen arbennig yn aros dros 18 wythnos. Mae hyn er gwaethaf y ffaith bod Manyleb Gwasanaeth Modelau GIG Lloegr yn dweud ei bod yn ofynnol bod gwasanaethau wedi datblygu cynlluniau gwella erbyn 2019 er mwyn “sicrhau bod plant sydd angen cadair olwyn yn cael un o fewn 18 wythnos”12. 

Ceir nifer sylweddol o adnoddau a dogfennau arweiniad sydd wrth wraidd y ffordd y mae’r GIG yn bwriadu darparu ei wasanaethau, sy’n cynnwys popeth o atgyfeiriad i asesiad i ddarpariaeth cyfarpar. Mae’r arweiniad wedi newid dros amser mewn ymateb i broblemau a phryderon sydd wedi eu henwi. Mae’r tabl isod yn amlinellu peth o’r ymchwil diweddar, yr arweiniad, y manylebau a’r fframweithiau gwasanaeth sy’n rheoli Gwasanaethau Cadair Olwyn y GIG ledled y DU. 

	Arweiniad ac ymchwil
	Crynodeb

	Wheelchair and Seating Services Quality Improvement Framework (2011) NHS Scotland

	Datblygodd GIG yr Alban safonau ansawdd mewn partneriaeth â grwpiau clinigol, defnyddwyr, gofalwyr a thrydydd sector. Mae’r safonau hyn wrth wraidd y fframwaith i greu uchelgeisiau ar gyfer gwasanaeth sy’n canolbwyntio ar yr unigolyn, sy’n effeithiol ac yn ddiogel, ac sy’n parchu anghenion a gwerthoedd unigolion, yn darparu cefnogaeth briodol ac amserol, ac sy’n osgoi anafiadau neu niwed.

	Right Chair, Right Time, Right Now (2014) NHS England Improving Quality 
	Darganfu arolwg y dystiolaeth bod diffyg triniaeth gyfannol yn yr asesiad, bod y meini prawf yn rhy llym, ac nad oedd cadeiriau olwyn bob amser yn diwallu anghenion eu defnyddiwr. Ymrwymodd y GIG i wella gwasanaethau cadair olwyn er mwyn eu gwneud yn fwy effeithiol, effeithlon a phersonoledig.

	Model Service Specification for Wheelchair and Posture Services (2017) NHS England
	Roedd yr arweiniad, nad yw’n orfodol, yn amlygu ffyrdd y gallai Gwasanaethau Cadair Olwyn y GIG wella a chanlolbwyntio mwy ar yr unigolyn. Argymhellai bod defnyddwyr cadair olwyn yn cael mwy o reolaeth a dewis dros eu cadair olwyn, gyda nodau personol a ffordd o fyw yn cael eu hystyried. Cyfeiriodd yn arbennig at sicrhau bod defnyddiwr cadair olwyn yn medru symud mewn ffordd mor annibynnol â phosibl a bod eu hanghenion gwaith, a’u hanghenion cymdeithasol ac addysgol yn cael eu hystyried. 

	Personal Wheelchair Budget (2019) NHS England
	Roedd y ‘Personal Wheelchair Budget (PWB)’ yn golygu bod unrhyw un sy’n gymwys i gael mynediad at Wasanaethau Cadair Olwyn y GIG yn gallu dewis i un ai dderbyn y gadair olwyn a ragnodwyd iddynt yn y clinig neu dderbyn ‘PWB’ am yr un gost. Cafodd y ‘PWB’ ei lunio i gefnogi dewis unigolyn, pa un ai gan y GIG neu’n breifat, gan alluogi defnyddwyr cadair olwyn i gyfrannu eu harian eu hunain er mwyn derbyn cyfarpar mwy addas. 

	Posture and Mobility Services for Children, Young People and Adults Service Specification (2024) NHS Wales
	Mae’r fanyleb yn amlinellu sut y dylai Gwasanaethau Cadair Olwyn, a gomisiynwyd gan y GIG yng Nghymru, weithredu. Mae’n cyfeirio at bwysigrwydd cael gafael ar y cyfarpar priodol a chefnogi mewn modd amserol, yn ogystal ag ystyried effeithiau o dderbyn y gadair olwyn anghywir. Bwriad y gwasanaeth yw hyrwyddo annibyniaeth ac ansawdd bywyd. 

	Wheelchair Quality Framework (2025) NHS England
	Mae’r fframwaith, a gydgynhyrchwyd â mudiadau ac elusennau sy’n cynrychioli defnyddwyr cadair olwyn, yn adeiladu ar y fanyleb ar gyfer model y gwasanaeth, gan weld yr anghysondebau yn narpariaeth y cyfarpar a’r sicrwydd o sicrhau bod gwasanaethau yn deg. Mae’n amlinellu egwyddorion craidd i gefnogi darparwyr i ddarparu gwasanaeth o ansawdd uchel. 



Mae’r arweiniad a gyflwynwyd dros y pymtheng mlynedd diwethaf yn dangos y cyfeiriad y mae Gwasanaethau Cadair Olwyn y GIG yn edrych tuag ato, gyda rhai themâu digyfnewid ar draws y gwahanol fanylebau a fframweithiau. Mae’r arweiniad yn mynegi y dylai gwasanaethau fod yn uchelgeisiol ynghylch canolbwyntio ar yr unigolyn ac ymdrin â phethau mewn ffordd gyfannol, parchu anghenion unigolyn ac ystyried nodau a ffordd o fyw person wrth ragnodi cadeiriau olwyn, a chynnig rheolaeth, dewis a hyrwyddo annibyniaeth ar gyfer defnyddwyr cadair olwyn.

Adlewyrcha hyn symudiad diwylliannol ehangach mewn gofal iechyd. Mae datblygiad model cymdeithasol o anabledd a'r arnodiad ohono gan Swyddfa Cydraddolderbau’r Llywodraeth yn 2014 wedi newid y ffordd o feddwl ynghylch anabledd a’r ffordd y mae gwasanaethau yn rhyngweithio â phobl anabl13. Mae’r model cymdeithasol yn cydnabod bod rhwystrau megis yr amgylchedd corfforol, agwedd pobl, a’r ffordd y mae sefydliadau yn gweithio, yn gwneud bywyd yn fwy anodd i bobl anabl14. Trwy symud y rhwystrau hyn, gall pobl anabl gael mwy o annibyniaeth, rheolaeth ac ymreolaeth. Yn yr oes fodern, rhoddir mwy o bwyslais ar fyw yn dda ag anableddau, hawliau dynol, a gallu ac ymrwymiad. Gosododd cadarnhad Confensiwn y Cenhedloedd Unedig ar Hawliau Pobl ag  Anableddau (UNCRPD) yn 200815, a mabwysiad Deddf Cydraddoldeb yn 201016 , hawliau ar y blaen gan hyrwyddo cydraddoldeb a pheidio â gwahaniaethu ar draws y gwasanaethau, gan gynnwys gofal iechyd.

Mae’n bwysig gosod Gwasanaethau Cadair Olwyn y GIG yn eu cyd-destun ehangach. Mae’r GIG, yn gyffredinol, dan bwysau aruthrol; y disgrifiad a geir yn adroddiad ‘Fit for the Future’ yw bod y GIG yn sefyll ar groesffordd hanesyddol17 a darganfu’r Ymchwiliad Annibynnol dan arweiniad Lord Darzi bod y GIG mewn sefyllfa o argyfwng18. Bydd tirwedd ehangach y GIG heb amheuaeth yn effeithio ar Wasanaethau Cadair Olwyn y GIG a’u darpariaeth.  

Ni ellir gorbwysleisio arwyddocâd cael y cyfarpar symud o gwmpas cywir sy’n briodol ar gyfer anghenion a ffordd o fyw unigolyn. Gall y gadair olwyn gywir gynnig annibyniaeth, dewis a rhyddid i bobl ifainc ar draws pob agwedd o’u bywydau, o weithgareddau beunyddiol megis codi a gwisgo yn y bore i gyfleoedd pwysig bywyd fel ysgol, coleg, prifysgol a gwaith. Gyda’r cyfarpar cywir, gall pobl ifainc fyw’r bywyd maent yn ei ddewis a gweithio tuag at eu huchelgeisiau, boed fawr neu fach. 

Gellir profi yn glir bwysigrwydd cael y cyfarpar cywir trwy edrych ar ganlyniadau cael pethau’n anghywir. Yn gyntaf oll, gall y gadair olwyn anghywir gael effaith ddrwg ar iechyd y person, gan eu rhoi mewn perygl o gael problemau iechyd eilaidd, sef poen ac anghysur, datblygu anafiadau sy’n gysylltiedig â chadair olwyn, a chanlyniadau iechyd hirdymor sydd, at ei gilydd, yn gwaethygu. Yn ogystal ag effeithio ar iechyd, gall yr cyfarpar anghywir hefyd gyfyngu ar allu y person i gymryd rhan mewn cymdeithas trwy addysg, gwaith, cyfleoedd hamdden a chyfleoedd cymdeithasol. Mae wedi hen sefydlu bod plant a phobl ifainc sydd ag anghenion addysgol arbennig ac anableddau â chyfraddau absenoldeb o’r ysgol llawer uwch na’u cyfoedion nad ydynt yn anabl19 – rhaid i gyfarpar anaddas beidio â bod yn rhwystr arall i gael mynediad at addysg. Nid yw’n syndod felly y gall y gadair olwyn anghywir gael effaith ddifrifol ar les meddyliol defnyddwyr cadair olwyn hefyd20. 

Tra bo cael y cyfarpar cywir yn hanfodol ar gyfer unrhyw ddefnyddiwr cadair olwyn, ni waeth beth fo’i oed, gellir dadlau bod y pwysigrwydd yn fwy i ddefnyddwyr cadair olwyn ifainc. Nid oedolion bychain yw plant a phobl ifainc – mae eu hanatomi, eu ffisioleg, eu patholeg a’u datblygiad gwybyddol yn mynd trwy newid sylweddol ac yn bendant yn wahanol i eiddo oedolion21. Mae newid mewn ffordd o fyw, amgylchiadau byw, ac anghenion mynediad yn digwydd yn fwy cyflym mewn ieuenctid nag ar unrhyw adeg arall. Mae plentyndod, yn enwedig y blynyddoedd cynnar, yn ganolog i ddatblygiad22 a gwelwyd bod symud yn annibynnol a hunangyfeiriedig, yn gwneud lles sylweddol i ddatblygiad plentyn23.

Cafodd arolwg Profiadau Gwasanaethau Cadair Olwyn y GIG ei arwain gan yr ifainc yn y bôn, gyda Bwrdd yr Ifainc Whizz Kidz yn penderfynu ar themâu a phynciau ar gyfer cwestiynau. Roedd yr arolwg yn cynnwys pedair rhan – gwybodaeth demograffig, profiad yng Ngwasanaethau Cadair Olwyn y GIG, profiad mewn bywyd bob dydd, a chwestiynau terfynol.

Cylchredwyd yr arolwg trwy rwydweithiau Whizz Kidz, rhwydweithiau partneriaid, sianeli cyfryngau cymdeithasol a thu hwnt, er mwyn cyrraedd cymaint o ddefnyddwyr cadair olwyn â phosibl. 
[bookmark: _Toc234847740]Ynglŷn â’r bobl wnaeth ymateb
Roedd cyfanswm o 203 o bobl wedi ateb yr arolwg i rannu eu profiadau o gael mynediad at Wasanaethau Cadair Olwyn y GIG. Roedd 17% o’r rhai a lanwodd yr arolwg yn ddefnyddwyr cadair olwyn ifainc eu hunain, ac roedd 83% yn rhieni/gofalwyr defnyddwyr cadair olwyn ifainc. Mae rhai o nodweddion allweddol y grŵp yn cynnwys: 

Lleoliad: Roedd 86% o’r rhai a ymatebodd yn byw yn Lloegr. Roedd y 14% oedd yn weddill yn byw ar draws yr Alban (9%), Cymru (4%) a Gogledd Iwerddon (1%). 
Oed: Roedd traean (34%) o’r defnyddwyr cadair olwyn ifainc a gynrychiolwyd yn nata’r arolwg o oedran ysgol uwchradd, rhwng 11 a 16 mlwydd oed. Oedran ysgol gynradd oedd y grŵp nesaf o ran maint, gydag 28% o’r rhai a ymatebodd rhwng 6 a 10 mlwydd oed. Rhannwyd y gweddill gan 19% o oedolion ifainc rhwng 19-25 mlwydd oed, 12% o’r blynyddoedd cynnar, pum mlwydd oed a than hynny, a 7% o oedran chweched dosbarth/coleg rhwng 17-18 mlwydd oed. 
Defnyddio cadair olwyn: Roedd dwy ran o dair (66%) yn ddefnyddwyr cadair olwyn llawn amser, tra nad oedd 34% yn ddefnyddwyr llawn amser. 
Rhyngweithiad cyntaf â’r Gwasanaethau Cadair Olwyn: Cafodd y mwyafrif llethol (70%) o'r rhai ymatebodd fynediad at Wasanaethau Cadair Olwyn y GIG am y tro cyntaf pan oeddent yn 5 oed neu o dan hynny ac roedd 15% yn ychwanegol rhwng 6 a 10 mlwydd oed. Roedd y 15% oedd yn weddill i gyd wedi cael mynediad at wasanaethau am y tro cyntaf rhwng 11 a 25 mlwydd oed.
Rhyngweithiad mwyaf diweddar â’r Gwasanaethau Cadair Olwyn: Roedd 68% o ddefnyddwyr cadair olwyn ifainc wedi ymateb i’r arolwg trwy ddweud bod eu rhyngweithiad mwyaf diweddar yn 2025, ac roedd 19% yn dweud ei fod yn 2024. Roedd y 13% oedd yn weddill wedi cael mynediad at y gwasanaethau ddiwethaf  rhwng 2016 a 2023.
Math o gadair olwyn: Roedd 78% o bobl ifainc wedi cael cadair olwyn a reolir â dwylo wedi’i ddarparu ar eu cyfer yn eu hapwyntment clinig GIG mwyaf diweddar, tra oedd 11% wedi cael cadair olwyn fodur. Roedd 2% yn ansicr ac nid oedd 9% erioed wedi cael unrhyw beth gan Wasanaethau Cadair Olwyn y GIG. Gweler atodiad 1 am fwy o wybodaeth am fathau o gadeiriau olwyn y gall y GIG eu cynnig.
Model o gadair olwyn: Cafodd 38% o’r defnyddwyr cadair olwyn ifainc oedd yn gallu rhannu pa fath o gadair olwyn a gawsant, wedi cael model o ‘Sunrise Medical’ (Argon, Simba, Life, Salsa, ayyb). Cafodd 32% ychwanegol fodel ‘Invacare’ (Action, Kushall, Rea Azalea, TDX2, ayyb). 

Roedd y rhan gyntaf o’r arolwg yn gofyn cwestiynau am brofiad pobl ifainc yn eu Gwasanaeth Cadair Olwyn y GIG yn ystod eu hapwyntment clinig, eu hasesiad a’u trosglwyddiad.  

Dywedodd traean (32%) o’r rhai a ymatebodd eu bod yn teimlo nad oedd eu cydweithwyr yng Nghlinig Cadair Olwyn y GIG yn deall eu hanghenion ac nad oeddent yn gweithio gyda hwy o gwbl. Gofynnwyd i’r rhain beth fasai wedi bod yn well. Roedd eu hymatebion yn canolbwyntio ar wahanol themâu, a’r tri phrif rai oedd: bod y cyfarpar a gafwyd neu a gynigiwyd yn anaddas, nid oedd y person ifanc a’i deulu wedi cael digon o gyfranogiad yn y broses, ac yn gyffredinol nid oedd digon o ddewis. Mae hyn yn glir o’r sylwadau a roddir dan y cwestiwn hwn.

“Gwrandewch ar fy safbwynt i fel y person sy’n defnyddio’r gadair olwyn, nid bychanu fy awgrymiadau ond deall pa effaith y mae cadair olwyn sydd heb ei osod yn iawn/sy’n anaddas yn ei gael ar fy mywyd.”
“Roedden nhw’n gwrthod cydnabod anghenion y plentyn, gan ddweud nad oedd datblygiad ac annibyniaeth yn bwysig; doedd o ond ar gyfer eu cael o A i B.”
“Does dim dewis; mae’r gadair yn sylfaenol ac o ansawdd gwael; mae’n rhoi peth annibyniaeth ond mae wedi’i seilio ar gost.”
“Mae arnyn nhw angen gwell dealltwriaeth o ddefnyddwyr cadair olwyn prysur, a’r pwysigrwydd bod y gadair olwyn yn iawn ar gyfer ein anghenion. Dro ar ôl tro dywedwyd wrthyf fy mod i’n bod yn 'ffyslyd' neu’n 'anodd fy mhlesio' pan ofynnais i am gael rhai nodweddion o’r gadair i gwrdd â’m hanghenion. Dywedwyd wrthyf na fedrwn i gael cadair olwyn ffrâm gadarn, er mai dyma fasai orau ar gyfer f’anghenion fel defnyddiwr cadair olwyn prysur, gan nad oeddwn wedi fy mharlysu, ac nad oeddwn yn berson Paralympaidd! Roedd diffyg dealltwriaeth ganddyn nhw o bwysigrwydd cefnogi ystum, gan ddweud wrthyf na fedrwn i gael cynhalydd cefn amlinellol caled (math Jay) gan nad oedd hyn yn anghenrheidiol. Wnaethon nhw ddim gofyn sut yr oedd fy nghyflwr yn effeithio ar fy symudedd na beth oedd arna i angen o’m cadair olwyn; yr unig benderfyniad y gallwn i wneud oedd lliw y gadair olwyn!!!”

Yn ogystal â’r tair brif thema a restrir uchod, roedd nifer o sylwadau ynghylch clinigwyr oedd â diffyg gwybodaeth am rai cyflyrau, bod y broses yn cymryd amser, a gormod o bwyslais yn cael ei roi ar arbed costau. 


Er gwaetha’r profiadau negyddol a fynegwyd, teimlai dau draean o’r bobl a ymatebodd bod eu hanghenion wedi cael eu deall i ryw raddau a bod cydweithwyr y GIG yn gweithio gyda hwy i ryw raddau – dywedodd 12% bod eu cydweithwyr yn bendant yn deall eu hanghenion ac yn gweithio gyda hwy, tra oedd 26% yn dweud eu bod yn deall rhai o’u hanghenion a 29% yn dweud ychydig. Gofynnwyd i’r rhai wnaeth ymateb sut roedd cydweithwyr y GIG yn gweithio gyda hwy a’r thema mwyaf amlwg oedd sicrhau bod cyfarpar yn ffitio’n dda, a hyd yn oed gweithio i addasu cadair olwyn petai angen i ddiwallu anghenion y person ifanc orau. Hefyd, dywedodd pobl ifainc a’u teuluoedd eu bod yn teimlo bod pobl yn gwrando arnynt a bod cydweithwyr y GIG yn llawn gwybodaeth ac yn  wasanaethgar.

“Doedd dim rhaid i’m mab adael ei fygi anabledd i gael ei fesur gan eu bod yn gwybod y gallai hyn fod yn brofiad poenus iddo. Hefyd fe roeson nhw ddewis i mi ynglŷn â’r ffordd yr hoffwn i i’r gadair fod, pethau fel a yw hi’n well cael clustogau ar yr ochrau neu addasu’r gadair i ffitio’n glyd o’i gwmpas, ayyb.”
· “Fe wrandawon nhw arnon ni a’n Therapydd Galwedigaethol ynghylch seddau arbenigol sydd eu hangen i’w cefnogi, gan mai nhw oedd y plant cyntaf gyda’r math hwn o dystroffi yr oeddent wedi delio â nhw. Dyma’r cyntaf i dderbyn seddau ‘v-trak’ ond wedi arwain y ffordd ar gyfer pobl eraill gan fod clinig misol bellach gyda’r darparwr seddau hwn oherwydd mae’n cael ei gynnig i lawer o ddioddefwyr esgyrnwst eraill.”
· “Roedd y Therapydd Galwedigaethol y siaredais i â hi yn deall fy nghyflwr ond ychydig iawn o rym oedd ganddi ynghylch yr hyn y gallai archebu ar fy nghyfer.”
· “Fe wrandawon nhw ar fy rhieni a deall yr hyn roedd arnon ni eisiau medru ei wneud â’m cadair, e.e. trosglwyddo f’olwynion ‘’oddi ar y ffordd’ o’m hen gadair i’r un newydd.”

Yn gyffredinol, dangosodd canlyniadau mai cyfyngedig oedd cyfranogiad defnyddwyr cadair olwyn ifainc a’u teuluoedd yn y broses asesu ac yn aml nid oeddent yn cael cynnig llawer o ddewis neu gyfleoedd  i wneud dewisiadau. Roedd diffyg cyfranogi a gwneud dewisiadau yn trawstorri llawer man gan gynnwys dewis model neu wneuthuriad cadair olwyn, y broses asesu ei hun, y penderfyniad i ddefnyddio cyllideb cadair olwyn personol (PWB), ac addasu cadair olwyn.

Ni chafodd mwy na thri chwarter (77%) o ddefnyddwyr cadair olwyn ifainc ddewis o unrhyw fath o ran gwneuthuriad neu fodel o gyfarpar a gawsant gan y GIG.  



Holodd yr arolwg ynghylch addasu; gofynnwyd i ddefnyddwyr cadair olwyn ifainc a’u teuluoedd a oeddent yn gallu addasu eu cadair olwyn GIG mewn unrhyw ffordd, er enghraifft, trwy ddewis eu brêcs, teiars neu liw eu hunain. Dywedodd ychydig dros draean o’r rhai a ymatebodd eu bod wedi gallu addasu eu cadair olwyn tra dywedodd 62% nad oeddent wedi gallu. 



Dewis arall y gellir ei gynnig i ddefnyddwyr cadair olwyn ifainc yw’r dewis rhwng derbyn y cyfarpar y gall y GIG ei ddarparu neu ddewis defnyddio PWB yn lle hynny. Mae tri phrif ddewis ar gyfer darparu PWB: PWB Tybiannol, PWB Tybiannol gyda chyfraniad, a PWB Trydydd Person2425: 

1. Cyllideb Cadair Olwyn Personol Tybiannol: Mae cadair olwyn yn cael ei ddarparu ar gyfer defnyddiwr heb unrhyw gostau iddo ef. Mae’r gadair olwyn yn aros yn eiddo i’r GIG ac felly’n cael ei hatgyweirio a’i chynnal a’i chadw gan y GIG. 
Cyllideb Cadair Olwyn Personol Tybiannol gyda Chyfraniad: Mae hwn yr un fath â’r dewis uchod, ond bod y defnyddiwr cadair olwyn yn cyfrannu ei arian ei hun i ddiweddaru’r gadair olwyn neu ychwanegu nodweddion ychwanegol i’r hyn y byddai’r GIG wedi’i ragnodi. Mae’r gadair olwyn yn dal i fod yn eiddo i’r GIG. 
Cyllideb Cadair Olwyn Personol trydydd person: Mae hyn yn cynnwys dewis defnyddio’r PWB y tu allan i’r GIG trwy brynu cadair olwyn gan adwerthwr neu wneuthurwr preifat. Mae’r GIG yn cynnig PWB sydd â’r un gwerth â’r gadair olwyn y buasent wedi’i darparu ar gyfer y defnyddiwr. Gan fod y GIG yn prynu cadeiriau olwyn fesul llwyth, maent yn aml yn cael cytundebau gyda gwneuthurwyr am brisiau is – golygai hyn y gallai’r swm ariannol a dderbynnir fod yn is na’r gwerth adwerthu26. Bydd ar glinigwr y GIG angen cytuno bod y gadair olwyn a ddewisir yn diwallu anghenion y defnyddiwr a’r defnyddiwr fydd biau’r cyfarpar ac felly ef fydd yn gyfrifol am atgyweirio a chynnal a chadw’r gadair eu hunain. Os na fydd y PWB yn talu’r cyfan o gost y gadair olwyn, bydd ar y defnyddiwr angen cyfrannu ei arian ei hun i wneud iawn am y gwahaniaeth. 

O ystyried pob un o’r tri dewis, nid oes swm safonol y bydd defnyddiwr cadair olwyn yn ei dderbyn. Bydd yn amrywio o wasanaeth i wasanaeth gan ddibynnu ar fatrics y cyfarpar a’u cytundebau â gwneuthurwyr sy’n gosod telerau cost y cyfarpar. Mae pob Bwrdd Gofal Integredig wedi datblygu eu proses lleol eu hunain er mwyn cyfrifo swm ar gyfer PWB27. 





Dim ond 22% o ddefnyddwyr cadair olwyn ifainc ddywedodd eu bod wedi cael y dewis o PWB. O’r 22%, ychydig yn llai na thraean (29%) ddewisodd ddefnyddio’r PWB. 
[bookmark: _Toc234847743]Bywyd bob dydd
O’i gyferbynnu â rhan gyntaf yr arolwg, gofynnodd y rhan bywyd bob dydd i’r rhai a ymatebodd ystyried sut roedd eu cadair olwyn GIG yn diwallu eu hanghenion ar draws gwahanol agweddau o’u bywyd o ddydd i ddydd.

Roedd hanner (50%) yr holl ddefnyddwyr cadair olwyn ifainc a ymatebodd i’r arolwg yn dweud bod eu cadair olwyn GIG yn eu ffitio’n dda pan wnaethon nhw ei derbyn. O wybod bod cyrff pobl ifainc yn tyfu ac yn newid, mae’n bwysig pwyso a mesur er mwyn sicrhau bod y gadair olwyn yn ffitio’n iawn, yn enwedig pan fydd mesuriadau’n gallu newid rhwng adeg yr asesu a’r trosglwyddo. Ar y llaw arall, dywedodd 26% nad oedd eu cadair olwyn yn eu ffitio’n dda o gwbl. 

 

Gofynnwyd i bobl ifainc ystyried pa mor dda roedd eu cadair olwyn yn diwallu eu gwahanol anghenion:

· Anghenion meddygol: A yw’n cefnogi eich cyflwr a’r driniaeth ohono? A yw’n gwella neu’n cynnal eich iechyd?
· Anghenion sy’n ateb y diben: A ydych chi’n medru symud yn hawdd i’ch cadair olwyn ac oddi arni? Allwch chi wisgo amdanoch, cael cawod, mynd i’r tŷ bach, a mynd o gwmpas pob rhan o’ch cartref?
· Anghenion corfforol ac ystumiol: A yw hi’n gyfforddus? A yw’n diwallu eich gofyniol ystumiol gyda’r clustog, y gwregys diogelwch, cynhalydd cefn cywir?
· Anghenion addysgol: Ydy hi’n eich galluogi chi i fynd i’r ysgol, y chweched dosbarth, coleg neu brifysgol yn y ffordd yr hoffech chi wneud?
· Anghenion gwaith: Ydy hi’n eich galluogi chi i fynd i’r gwaith neu gyfleoedd gwirfoddoli yn y ffordd yr hoffech chi?
· Anghenion cymdeithasol: Ydy hi’n eich galluogi chi i dreulio amser gyda ffrindiau? Allwch chi fynd i’r parc, i’r sinema, i’r gampfa, i’ch canolfan siopa leol neu wneud beth bynnag arall rydych chi’n hoffi ei wneud?
· Anghenion teuluol: A yw’n gweithio’n dda ar gyfer yr holl deulu? A yw’n ffitio yn y car? Ydy hi’n eich galluogi chi i fynd allan am y dydd i gyd efo’ch gilydd?

Gallai’r rhai a ymatebodd raddio’r meysydd hyn yn un ai rhagorol, da, niwtral, gwael, gwael iawn neu fel amherthnasol. Ar gyfer diben dadansoddi, mae’r ymatebion oedd yn amherthnasol wedi cael eu gadael allan ac mae ymatebion rhagorol a da wedi cael eu grwpio fel ‘ymateb cadarnhaol’ gyda’r ymatebion oedd yn wael neu’n wael iawn wedi cael eu grwpio fel ‘ymateb negyddol’.

Sgoriodd pobl ifainc eu cadair olwyn GIG yn fwyaf cadarnhaol ym meysydd anghenion meddygol ac anghenion addysg. Tueddai anghenion sy’n ateb y diben ychydig tuag at y mwy cadarnhaol hefyd. Wedi dweud hynny, mae’n bwysig nodi bod pwyntiau cadarnhaol wedi eu rhoi gan lai na hanner yr holl rai a ymatebodd ym mhob achos. Ar y llaw arall, rhoddodd llawer o bobl bwyntiau mwy negyddol i’w GIG am beidio a diwallu eu hanghenion gwaith, eu hanghenion teuluol, eu hanghenion cymdeithasol a’u hanghenion corfforol ac ystumiol.

	Anghenion
	Ymatebion cadarnhaol
	Ymatebion negyddol

	Anghenion meddygol
	45%
	35%

	Anghenion sy’n ateb y diben
	34%
	31%

	Anghenion corfforol ac ystumiol
	36%
	44%

	Anghenion addysgol
	43%
	28%

	Anghenion gwaith
	21%
	26%

	Anghenion cymdeithasol
	29%
	45%

	Anghenion teuluol
	25%
	50%



Trwy gymharu bob un o’r saith maes angen a’u pwyntiau, gwelwyd bod 53% o bobl ifainc wedi dweud bod eu cadair olwyn yn wael neu’n wael iawn.

 

Yn y rhan ddemograffaidd, gofynnwyd i’r rhai ymatebodd roi model y gadair olwyn a gawsant gan y GIG petaent yn gallu ei gofio. Gwelir y mathau mwyaf cyffredin o gadeiriau olwyn a gafodd eu dosbarthu yn y tabl canlynol. I gael rhagor o wybodaeth am y modelau hyn, gweler Atodiad dau. 

	Model y gadair olwyn
	Canran yr ymatebion

	Modelau ‘Invacare Action’ 
	26%

	Modelau ‘Sunrise Medical Argon’
	11%

	Bygi ‘Tendercare Snappi ‘
	8%

	Modelau ‘Sunrise Medical Q‘
	7%

	Modelau ‘Sunrise Medical Simba’
	7%

	Modelau ‘Sunrise Medical Salsa’ 
	6%

	Amrywiol fodelau eraill
	<5% yr un

	Anhysbys
	13%



Wedyn croesgyfeiriwyd ymatebion y rhai a roddodd yr wybodaeth hon â’r pwyntiau a roddwyd uchod, i weld sut roedd gwahanol fodelau yn sgorio o ran diwallu anghenion pobl ifainc. Cyfrifwyd pwyntiau cadarnhaol, negyddol a niwtral pob model ar gyfer pob un o’r saith dosbarth o anghenion. 





Modelau ‘Sunrise Medical Salsa’ gafodd yr ymatebion mwyaf cadarnhaol o ran diwallu anghenion defnyddwyr cadair olwyn ifainc; dywedodd 58% o ddefnyddwyr cadair olwyn ifainc bod eu cadair olwyn model Q yn rhagorol neu’n dda o ran diwallu eu hanghenion, a sgoriodd 17% hi yn niwtral. Dim ond 25% o ymatebion oedd yn negyddol (gwael neu wael iawn). Perfformiodd modelau ‘Sunrise Medical Simba’ yn dda hefyd, gyda 45% yn rhoi pwyntiau cadarnhaol a 30% ychwanegol yn sgorio’r modelau yn niwtral. Derbyniodd fodelau ‘Sunrise Medical Q’ faint tebyg o adborth cadarnhaol (36%) a negyddol (34%). Derbyniodd bob un o’r tri model sy’n weddill fwy o ymatebion negyddol na chadarnhaol. Roedd hyn yn arbennig o amlwg o ran bygis ‘Tendercare Snappi’, a dderbyniodd 57% o bwyntiau negyddol o’i gymharu â 26% o rai cadarnhaol.

Yn ogystal, cafodd y pwyntiau a roddwyd i ddiwallu anghenion hefyd eu cymharu â’r ymatebion a roddodd pobl ifainc i’r cwestiwn: Ydych chi’n teimlo bod eich cydweithwyr yng Nghlinig Cadair Olwyn y GIG wedi deall eich anghenion personol ac wedi gweithio gyda chi i sicrhau bod eich cadair olwyn yn addas?  Dengys y data bod pobl ifainc wedi rhoi pwyntiau llawer mwy cadarnhaol (85%) na negyddol (4%) pan oeddent yn teimlo bod cydweithwyr y GIG wedi deall eu hanghenion ac wedi gweithio gyda hwy. Mae’r gwrthwyneb yn wir hefyd – roedd y rhai nad oeddent yn teimlo bod cydweithwyr wedi deall eu hanghenion a ddim wedi gweithio gyda hwy wedi rhoi pwyntiau llawer gwaelach (66%) i’w cadair olwyn GIG na ffafriol (8%). 












Yn dilyn hyn, gofynnwyd i bobl ifainc a oedd unrhyw agwedd o fywyd ble roeddent yn teimlo bod eu cadair olwyn GIG wedi gwneud gwaith arbennig o dda i’w galluogi i wneud pethau. Rhoddwyd thema i ymatebion y cwestiynau hyn ac fe’u gwelir yn y tabl isod. Gallai pob ymateb gynnwys mwy nag un thema. 

	Thema
	Canran o ymatebion

	Ymateb negyddol
	36%

	Mynediad y tu allan i’r cartref
	17%

	Cefnogaeth ystumiol
	13%

	Yn diwallu anghenion ffordd o fyw
	10%

	Symud yn annibynnol
	8%

	Mynediad at addysg
	7%

	Yn diwallu anghenion cyffredinol y person ifanc
	4%

	Yn cefnogi triniaeth symptomau
	3%

	Yn gwella llesiant
	1%



Roedd hi’n fwyaf cyffredin i ymatebwyr gynnig ymateb negyddol i’r cwestiwn hwn, gan amlygu ble roedd eu cadair olwyn yn ddiffygiol. Ar y cyfan, gadawodd mwy na thraean  (36%) o’r rhai a ymatebodd sylw negyddol i’r cwestiwn hwn.

· “Hyd yn oed pan yw wedi ei thrydanu’n llawn dydy hi ddim yn para’n hir iawn, tua 3/4 awr os yw’n cael ei defnyddio’n ddi-dor. Roedd y motor yn methu ar adegau.”
· “Na, roedd yn dda i ddim felly roedd yn rhaid i ni ariannu ‘cadair olwyn oddi ar y ffordd’ ein hunain, oedd yn cwrdd ag anghenion fy merch yn well”
· “Yn anffodus, dydw i ddim yn teimlo bod cadair olwyn GIG fy mab yn gweithio’n dda ar ei gyfer. Mae’n rhy drwm, mae’n llithro ar y bws hyd yn oed gyda’r brêc ymlaen, ac mae’r droedfainc yn rhy fach i roi cefnogaeth iawn i’w goesau. Oherwydd hyn, nid yw’n ei alluogi i wneud pethau bob dydd, ond yn lle hynny, mae wedi achosi trafferthion a hyd yn oed anafiadau.”

Yn y tri ymateb mwyaf cyffredin nesaf, gwelodd pobl ifainc a’u teuluoedd bod eu cadair olwyn GIG yn eu galluogi i gael mynediad y tu allan i’r cartref, yn cynnig cefnogaeth ystumiol ac yn diwallu anghenion ffordd o fyw (tai, car, gofalwyr, ayyb).

· “Roedd yn cefnogi ystum eistedd yn well na’r bygi prif ffrwd blaenorol, yn plygu ar gyfer car, yn rhoi cefnogaeth wrth eistedd ynddo i fwyta.”
· “Galluogodd PWB fi i gael amrywiaeth o ddewis fel bod ychwaneg o arian i gael cadair ysgafn addas ar gyfer coleg a bywyd bob dydd. Newidiodd fy mywyd. Gallwn bellach fynd drwy’r drws gartref ac ymdopi efo stepiau enfawr trwy godi blaen y sedd. Newidiodd fy mywyd. Ond roedd y gadair GIG gafodd ei chynnig i mi yn ofnadwy. Trwm. Ni allai Mam ei chodi, a fedrwn innau ddim llwyddo i’w chodi pan ddechreuais i yrru.”
· “Roeddwn i’n gallu mynd allan pan oeddwn i’n gaeth i’r tŷ”
· “Ers iddi gael system seddau wedi’u mowldio roedd yn ei helpu hi’n fawr i eistedd mewn cadair arall am gyfnod hwy ac felly’n medru cael mynediad at bethau a gweithgareddau ar gyfer y maes a mynd ymhellach.”
· “Mae’n fach sy’n helpu i symud mewn lleoedd, cartrefi pobl ayyb…. Ond mae’n rhy fach a ddim yn rhoi digon o gefnogaeth.  Mae wedi troelli am y trydydd tro felly nid yw ei chefn/cluniau yn gymesurol ar ôl yr holl flynyddoedd o  geisio helpu ei chluniau i aros yn gadarn!?”

Mewn cyferbyniad, yn y cwestiwn i ddilyn gofynnwyd a oedd agwedd arbennig o fywyd ble mae cadair olwyn y GIG yn eu dal yn ôl neu’n rhwystr iddynt. Rhoddwyd thema i ymatebion y cwestiynau hyn ac fe’u gwelir yn y tabl isod. Gallai pob ymateb gynnwys mwy nag un thema. 

	Thema
	Canran o ymatebion

	Heb fod yn ffitio’n iawn
	63%

	Anaddas ar gyfer ffordd o fyw
	45%

	Cyfyngu ar annibyniaeth
	19%

	Mae’r cyfarpar yn anaddas
	15%

	Nid yw gallu’r gofalwr wedi cael ei ystyried
	11%

	Aros yn rhy hir am atgyweiriadau
	9%

	Canlyniadau iechyd negyddol
	5%



Y tri phrif thema ar gyfer y cwestiwn hwn oedd ‘cadair olwyn y GIG ddim yn ffitio’n iawn’, ‘anaddas ar gyfer ffordd o fyw y person ifanc’, ac ‘yn cyfyngu ar annibyniaeth’.

· “Ydy, mae’n anghyfforddus, felly llawer o seibiannau. Cynhalydd y pen yn anghymwys, felly ddim yn cael cefnogaeth.”
· “Mae’n dila, yn rhy drwm, yn sigledig, mae’n torri’n aml, yn ei harafu. Mae hi’n ddefnyddiwr bywiog iawn ac yn defnyddio’i chadair ar bob math o dir. Dydy’r gadair ddim yn ddigon cadarn.”
· "Mae methu â gyrru’r gadair olwyn ei hun yn ei gyfyngu’n fawr. Mae hyn yn meddwl bod arno angen gofalwr drwy’r amser i symud ei hun i ffwrdd. Mae hyn yn cyfyngu mwy ar ei annibyniaeth. Mae’r gadair olwyn yn ffitio’n wael. Mae’r coesau ormod ymlaen ac ar ongl. Mae hyn yn gwneud eistedd yn y gadair yn flinedig, yn anodd mynd i mewn iddi ac yn achosi poen."
· “Mae’n gadair olwyn drom a thrwsgl yn ein rhwystro gymaint fel nad yw’n werth ei rhoi yn y car a’i thynnu allan eto i fynd i mewn i siop ac mae rhannau ohoni sydd yn ei frifo yn gyffredinol gallai wneud efo cadair llai yn aros am apwyntment manylion ond gallai fod yn fisoedd”
· “Mae’n fawr iawn, yn drwm iawn ac yn anodd ei rheoli.
· All o ddim mynd i unman yn y car gan na allwn ni blygu’r gadair olwyn felly allwn ni ddim mynd â’r gadair gyda ni mae’n gorfod bod yn rhywle y gallwn ni ei gario ychydig o gamau i’r parc lleol i’r siglenni ac mae’n llithro i lawr yn ei gadair olwyn gan achosi iddo’i dagu ei hun yn strapen y frest a hefyd maen nhw wedi gwrthod rhoi strapen y ffwrch iddo i’w rwystro rhag disgyn er gwaethaf bod llawer o wasanaethau a’r ysgol wedi cysylltu â nhw i fynd i’r afael â’r broblem!”
· “Mae annibyniaeth fy mhlentyn yn cael ei gyfyngu gan ei fod o hyd yn gorfod dibynnu ar rywun i’w wrthio neu hyd yn oed ei droi rownd fel ei fod yn gallu bod yn rhan o chwarae plant eraill. Maen nhw wedi gwrthod rhoi cadair olwyn fodur i ni gan nad yw’r tŷ wedi cael ei addasu. Mae arno angen cadair olwyn fodur ar gyfer ei annibyniaeth."
· “Rhyngweithio â’r plant o’r un oed â fi a ffrindiau. Mae symud o’r gadair i rywle arall yn anodd iawn. Dydw i ddim yn teimlo’n ddiogel yn fy nghadair a chafodd ei hymestyn yn anghyfreithlon felly does gen i ddim gwregys glin na chlustog sy’n ffitio’r mesuriadau sydd wedi cael eu creu.”

Mae addasrwydd cyfarpar yn oddrychol, yn golygu gwahanol bethau i wahanol bobl. Gofynnon ni i ddefnyddwyr cadair olwyn ifainc a’u teuluoedd beth oedd addas yn ei olygu iddynt hwy wrth siarad am eu cyfarpar. Rhoddwyd thema i’w hatebion yn y tabl isod. 

	Thema
	Canran yr ymatebion

	Yn diwallu anghenion yr unigolyn
	45%

	Cyfforddusrwydd ac ystum da
	34%

	Mae’n ffitio’n dda ac yn ddiogel
	23%

	Ysgafn, hawdd i’w defnyddio a’i symud 
	17%

	Hyrwyddo annibyniaeth
	16%

	Yn galluogi
	15%

	Yn hyrwyddo bywyd cymdeithasol a bywyd ysgol
	12%

	Yn diwallu anghenion gofalwyr/teulu
	9%

	Hawdd i’w chludo yn y car
	8%

	Mae’n gwneud gorchwylion bob dydd yn bosibl
	6%

	Mae’n gwella poen a blinder, nid eu gwneud yn waeth
	4%

	Personoledig neu unigryw
	4%



O drwch sylweddol, yr ystyriaeth mwyaf pwysig ar gyfer yr hyn sy’n gwneud cyfarpar yn addas ar gyfer person ifainc oedd diwallu eu hanghenion personol. Yn dilyn hyn roedd ‘bod yn gysurus’ a ‘rhoi ystum da’ a ‘ffitio’n dda’ a ‘bod yn ddiogel’. 

· “Yn addas ar gyfer mwy o agweddau o fywyd bob dydd, gan gynnwys gallu rhyngweithio â bywyd cartref a medru mynd o gwmpas o fewn y cartref a’r gymuned.”
· “Cadair nad ydych yn ymwybodol ei bod yno ac sy’n gwneud ei gwaith o gefnogi fy merch i fod yn hapus, yn iach  a bod yn hi ei hun.”
· “Mae’n gweithio’n dda ar gyfer yr hyn mae arnoch chi ei angen, mae’n ffitio’n dda ac mae’r meintiau cywir ganddi.”
· “Baswn i’n diffinio ‘addas’ fel diwallu holl anghenion y defnyddiwr a’i deulu mae’r gwasanaethau cadair olwyn yn ei weld fel diwallu’r mymryn lleiaf.”
· “Mae cadair sy’n galluogi, er engraifft, yn galluogi’r defnyddiwr cadair olwyn ifanc i gael gafael ar yr hyn sydd ei eisiau/ei ddatblygu arnyn nhw nid analluogi. Mae hon yn ysgafn, Mae’n hawdd ei defnyddio/symud ac yn diwallu anghenion.”
· “Mae addas yn golygu ei bod yn cwrdd â’ch holl anghenion ac yn caniatáu i chi   ddatblygu’n gorfforol, gan wella eich gallu i yrru ymlaen ac addasu i anghenion personol yr unigolyn.”
· “Nid yw’n creu rhwystrau ychwanegol y tu hwnt i’r rhwystrau o fod ag anabledd corfforol.”
· “Baswn i’n dweud bod cadair olwyn addas yn un sy’n rhoi’r gefnogaeth gywir i chi, megis cynhalydd cefn sy’n cefnogi’r ystum, a chlustog i gynnal pwysedd, a chadair olwyn sy’n caniatáu i chi wneud pethau y basech chi’n eu gwneud hyd yn oed petaech chi’n abl yn gorfforol. Mae hyn yn cynnwys bod iddi bwysau addas ar gyfer cadair olwyn a reolir â dwylo, neu fod ganddi’r gefnogaeth gywir o bŵer, neu gymorth  pŵer i fod yn annibynnol. Dylai cadair olwyn roi mwy o ryddid i chi, ddim eich dal yn ôl.”
· “Wedi’i seilio ar anghenion y plentyn, o’r gorffennol ac yn y presennol. A chan gymryd i ystyriaeth, yr hawsa’n byd a’r ysgafna’n byd yw hi i symud, y mwyaf yw’r rhyddid a’r cynnydd y gellir ei wneud .”

Yn y cwestiwn olaf yn yr arolwg, gofynnwyd i’r rhai a ymatebodd a oedd unrhyw sylwadau ychwanegol yr hoffent eu gwneud ynglŷn ag addasrwydd cadeiriau olwyn y GIG neu ynglŷn â’u profiadau wrth ryngweithio â Gwasanaethau Cadair Olwyn y GIG. Dosbarthwyd yr ymatebion yn ôl y themâu canlynol: 

	Thema
	Canrannau’r ymatebion

	Matrics cyfarpar cyfyngedig/diffyg dewisiadau ble rhoddir mwy o werth i gost nag anghenion
	45%

	Aros yn hir/araf yn atgywerio neu’n cynnal arolygon
	30%

	Nid oedd cydweithwyr yn deall ein hanghenion /nid oeddent yn gwrando arnon ni
	23%

	Cyfathrebu gwael
	13%

	Meini prawf yn rhy llym
	7%

	Problemau gyda PWB
	7%

	Gorfod hunan-ariannu cadair olwyn addas
	5%

	Mae’n wasanaeth da
	5%

	Ni ddarperir ategolion
	2%





Mae rhai o’r atebion a roddwyd yn ateb i’r cwestiwn hwn yn cynnwys: 

· “Oherwydd y diffyg dewisiadau a gyngiwyd, yn aml mae’n rhaid i’r cleifion a’u rhieni/gofalwyr wneud llawer o ymchwil o flaen llaw i ddod i wybod pa ddewisiadau fyddai orau ar gyfer y claf gan obeithio y byddai gweithwyr proffesiynol y GIG yn cytuno.”
· “Mae’n dibynnu pwy rydych chi’n ei weld rydw i wedi cael rhai apwyntments hyfryd yna un tro cefais un ofnadwy, ble roedd dynes â mwy o ddiddordeb yn ei ffôn a’i ateb.”
· “Mae popeth yn troi o amgylch cyllidebau/costau cadair nid beth sy’n fwyaf addas i bob unigolyn”
· “Mae’r broses wedi bod yn gymharol gyflym a’i gwneud yn syml, rydw i’n teimlo’n hyderus eu bod wastad wrth law i helpu ag unrhyw broblemau a’u bod â dealltwriaeth dda iawn o bwysigrwydd cadeiriau olwyn a chael pethau’n iawn”
· “Rydyn ni wastad wedi eu gweld yn da i ddim gan eu bod yn ymwybodol o’r problemau sydd gen i o ran cryfder a iechyd fy rhieni, dydyn nhw ddim yn gwrando ac maen nhw’n rhoi’r gadair mwyaf rhad sydd ganddyn nhw i mi, sy’n effeithio’n fawr ar fy mywyd.”
· “Pan fydd fy Nghadair olwyn yn torri mae’n cymryd amser maith iddi gael ei hatgyweirio. Dydy hi ddim yn edrych fel petae unrhyw frys i roi help i mi fynd yn ôl at fywyd normal, yn lle hynny maen nhw’n dweud wrtha i am aros yn fy ngwely ac aros gartref neu gallan nhw fenthyg cadair olwyn sylfaenol plygadwy i mi na fyddai’n addas i mi o gwbl. Mae’n gynllun wrth gefn ofnadwy.”
· "Pryder mwyaf y Gwasanaeth Cadair Olwyn yw peidio â gwario arian a phan fydd rhaid iddyn nhw wneud maen nhw’n gwario cyn lleied â phosibl er mwyn ticio blwch o ddarparu ffrâm fetel sydd â phedair olwyn . Does gan y gwasanaeth cadeiriau olwyn ddim tosturi. Maen nhw’n anystyriol o’r holl gyfarpar arall y mae rhieni yn ei brynu’n breifat (mae y tu hwnt i unrhyw fudd-daliadau anabledd a does dim cymaint â hynny o oriau y gallwn ni weithio i dalu am gyfarpar drud gan nad oes gofal ar gael ar adegau pan na fydd ysgol). Does dim diddordeb gan y Gwasanaeth Cadair Olwyn mewn gweithio gyda rhieni i ddatrys y broblem mewn ffordd dda. Rydw i’n teimlo eu bod yn cynnig dewis gwael ac yn gobeithio y byddwn ni’n mynd i ffwrdd ac yn gwneud cais i elusennau.”
· “Rydw i’n meddwl bod ar weithwyr Gwasanaeth Cadair Olwyn y GIG angen cael hyfforddiant a gwell dealltwriaeth ynglŷn â gwahanol anghenion ychwanegol a sut y mae hyn yn berthnasol i nodweddion sydd eu hangen mewn cadair olwyn, e.e. mae ar rai angen cadeiriau mwy gweithredol, tra bo eraill angen cefnogaeth ystumiol fel blaenoriaeth. Rydw i a llawer o bobl eraill yn aml yn teimlo bod Gwasanaethau Cadair Olwyn y GIG yn aml yn mynd am y dewis rhataf yn hytrach nag asesu ar gyfer y gadair mwyaf addas, gan adael defnyddwyr cadair olwyn heb gyfarpar cymwys.”




[bookmark: _Toc234847746]Trafodaeth 
Yr hyn yr ydym wedi dod i ddeall o’r arolwg yw bod y profiad o gael mynediad at Wasanaethau Cadair Olwyn y GIG yn anghyson iawn. Roedd amrediad eang o farnau, gyda rhai pobl ifainc a’u teuluoedd yn fodlon gyda’u profiad ac eraill yn gwbl anfodlon. Fodd bynnag, o ystyried popeth, dangosai’r tueddiad o ymatebion bod teimladau negyddol cyffredinol tuag at Wasanaethau Cadair Olwyn y GIG, wedi’u cyplysu ag achosion o rai cydweithwyr y GIG yn gwneud eu gorau glas gyda’r adnoddau oedd ar gael, gan greu enghreifftiau prin o arfer da. 

Mae bron pob enghraifft o arweiniad polisi o’r gorffennol a gyhoeddwyd o fewn y pymtheng mlynedd diwethaf yn amlygu’r un gwendidau yn ymwneud â Gwasanaethau Cadair Olwyn y GIG: diffyg dewisiadau, penderfyniadau sydd wedi’u gwreiddio yn y model meddygol, dim digon o ystyriaeth i’r cyfan o’r anghenion a ffordd o fyw, aros yn hir a gohiriadau, a gormod o bwyslais ar arbed arian. O’r ‘Model Service Specification’ 2017 i’r ‘Wheelchair Quality Framework’ 2025, ceisia pob ailadroddiad o’r arweiniad fynd i’r afael â’r materion hyn a chreu gwasanaeth sy’n darparu cefnogaeth mwy personoledig ac amserol a darparu cyfarpar sy’n diwallu holl anghenion y defnyddiwr yn well.

Mae’r dyheadau a’r nodau hyn ar gyfer Gwasanaethau Cadair Olwyn y GIG yn cyd-fynd yn dda â’r hyn y mae teuluoedd yn gofyn amdano. Ar draws y cyfan o’u hymatebion, dywedodd defnyddwyr cadair olwyn ifainc a’u teuluoedd, bod addasrwydd yn golygu cadair olwyn sy’n gymwys i anghenion yr unigolyn, yn gyfforddus ac yn ffitio’n dda, yn hawdd ei symud ac yn hyrwyddo annibyniaeth. Roedd y rhai a ddywedodd eu bod wedi cael profiad cadarnhaol yn ystod eu hymweliadau â’r clinig yn teimlo bod pobl wedi gwrando arnynt, a’u bod wedi ystyried eu hanghenion. Roeddent cytuno bod eu cadair olwyn yn ffitio’n dda a’i bod wedi cael ei haddasu i ddiwallu eu hanghenion, ac roedd eu cydweithwyr yn y GIG yn cael eu disgrifio ganddynt fel cymwynasgar a llawn gwybodaeth. Mae popeth a ddywedwyd uchod yn dangos bod teuluoedd ar y cyfan yn cytuno ag arweiniad y GIG ar yr hyn y dylai gwasanaeth da ei gynnwys. 

Er gwaetha’r cytuno ar ddisgwyliadau, yn anffodus nid oedd hyn bob amser yn cyd-fynd â’r realiti i lawer o deuluoedd. Mewn gwirionedd, mae llawer o’r materion y mae defnyddwyr cadair olwyn ifainc yn sôn amdanynt yn eu hymatebion i’r arolwg yn dal i adlewyrchu’r problemau hirdymor hynny – aros yn rhy hir a gohiriadau, diffyg dewis, cyfarpar ddim yn diwallu anghenion, gormod o bwyslais ar arbed arian, a dim digon o ystyriaeth o ffordd o fyw unigolion. Er gwaethaf cyflwyno arweiniad newydd dros y ddegawd ddiwethaf, yng ngolwg defnyddwyr cadair olwyn a’u teuluoedd, ymddengys nad oes llawer o newid wedi digwydd yn y ffordd y mae Gwasanaethau Cadair Olwyn y GIG yn gweithio.

[bookmark: _Toc234847748]Addasrwydd cyfarpar
Mewn rhai agweddau, ystyrid y cyfarpar a ddarparwyd gan Wasanaethau Cadair Olwyn y GIG yn addas gan bobl ifainc a’u teuluoedd. Sgoriwyd cyfarpar y GIG yn fwyaf cadarnhaol ar ddiwallu angenion meddygol, gweithrediadol ac addysgol gan ddefnyddwyr cadair olwyn ifainc. Fodd bynnag, cafodd cyfarpar a ddarparwyd gan y GIG waeth sgôr o ran cyfarfod â theulu, anghenion cymdeithasol, gwaith, ac anghenion corfforol ac ystumiol. 

Yn ôl yn 2014, darganfu ‘Right Chair, Right Time, Right Now’ bod “defnyddwyr yn datgan  bod arnynt eisiau i benderfyniadau ar gyfarpar gael eu gwneud ar fodel cymdeithasol o anabledd yn hytrach na model meddygol er mwyn ystyried pob un o’u hanghenion. Yn aml nid oeddent yn teimlo mai fel yna yr oedd hi”29. Ymddengys o ganlyniadau’r arolwg bod y ffordd hon o ragnodi cyfarpar yn dal mor wir ag erioed. Gwnaeth y rhai a ymatebodd rannu’r wybodaeth bod eu cyfarpar yn gyffredinol yn rhoi gwell cefnogaeth i’w hanghenion meddygol mwy traddodiadol. Er ei bod yn ddiamau yn bwysig bod yr anghenion hyn yn cael eu diwallu, roedd meysydd mwy eang a chyfannol, megis gwaith, anghenion cymdeithasol a theuluol yn sgorio’n fwy negyddol. Eto, mae hyn yn dangos bwlch rhwng arweiniad a realiti. Ceisia’r arweiniad wneud anghenion cyfannol, nodau personol, a ffordd o fyw unigolion yn ganolbwynt i ddarpariaeth, ond nid yw hyn yn cael ei wireddu ar hyn o bryd. Cafodd yr un darganfyddiadau eu nodi yn yr adroddiad ‘An Economic Assessment of Wheelchair Provision in England’, a ddarganfu bod “darpariaeth y GIG fel arfer yn canolbwyntio ar anghenion clinigol oherwydd lefelau y nawdd a ddarperir30”.

Fodd bynnag, fe allai’r uchelgais hwn wneud cynnydd ar gyfer gwasanaeth mwy cyfannol mewn anghenion addysgol. Rhoddodd pobl ifainc bwyntiau mwy cadarnhaol i’w cadeiriau olwyn y GIG o ran eu galluogi i fynychu ysgol, coleg, chweched dosbarth a phrifysgol, gyda 43% yn rhoi ymateb cadarnhaol o’i gymharu â’r 27% a roddodd ymateb negyddol. Yn aml, er nad oes bai arnynt hwy eu hunain, mae cyfraddau absenoldeb yn uwch ymysg disgyblion anabl; yn 2022-2023, collodd myfyrwyr oedd a Chynllun Addysg, Iechyd a Gofal (EHC) 12.3% o sesiynau o’u cymharu â dim ond 6.6% o fyfyrwyr heb Anghenion Addysgol Arbennig neu Anableddau (SEND)31. Roedd disgyblion oedd â Chynllun EHC yn absennol o’r ysgol yn ddi-baid, bron i ddwywaith gymaint â disgyblion heb SEND32. Dengys ystadegau hefyd bod pobl anabl yn fwy tebygol o gael dim cymwysterau ac yn llai tebygol o fod â gradd33. Bydd unrhyw gamau y gellir eu cymryd i alluogi defnyddwyr cadair olwyn ifainc i ymgymryd mwy â chyfleoedd addysgol yn fanteisiol iawn. Yn ôl diweddglo adroddiad ‘Making the Grade’ Whizz Kidz, mae’n rhaid gwneud mwy i sicrhau bod pob defnyddiwr cadair olwyn ifanc yn cael cyfleoedd cyfartal yn yr ysgol34. 

Er gwaethaf hyn i gyd, israddol oedd pwyntiau cadarnhaol y cyfarpar drwyddynt draw. Nid oedd unrhyw un o’r saith agwedd y gofynnwyd i bobl ifainc a’u teuluoedd sgorio eu cadair olwyn ar eu cyfer wedi cael ymateb cadarnhaol amlwg. Ym mhob achos, roedd llai na hanner y rhai a ymatebodd wedi teimlo’n gadarnhaol am eu cadair olwyn, gyda’r ganran uchaf o deimladau cadarnhaol yn cyrraedd dim ond 45%. Mae’r neges yma’n glir – nid yw’r cyfarpar a ddarperir i ddefnyddwyr cadair olwyn ifainc gan y GIG yn cyrraedd y nod.

Roedd ychydig dros hanner y rhai a ymatebodd trwy lenwi’r arolwg yn medru rhannu pa fath o gadair olwyn a roddodd y GIG iddynt, ac roedd yr wybodaeth hon yn galluogi cymariaethau i gael eu gwneud rhwng setiau data. Roedd model y gadair olwyn a ragnodwyd wedi cael effaith ar rai gwahaniaethau o ran pa mor gadarnhaol neu negyddol yr oedd pobl ifainc yn sgorio eu cadair olwyn ar gyfer diwallu eu gwahanol anghenion. Y rhai llai ffafriol oedd bygis ‘Tendercare Snappi’ ynghyd â modelau ‘Sunrise Medical Argon’ a modelau ‘Invacare Action’. Yn anad dim, o’r rhai a gafodd gadair olwyn model ‘Action’, dim ond 3% ddywedodd bod cydweithiwyr yng nghlinig y GIG yn bendant wedi deall eu hanghenion ac wedi gweithio gyda hwy, o’u cymharu â 45% a ddywedodd nad oeddent yn deall eu hangen nac yn gweithio gyda hwy o gwbl. Tebyg oedd yr hanes gyda bygis Tendercare Snappi – dim ond 10% wnaeth ymateb gyda phendantrwydd i’r un cwestiwn tra oedd 40% heb ymateb o gwbl.

Mae 16 dosbarth o gadair olwyn y mae’r GIG yn eu darparu a 31 gwneuthurwr sy’n cyflenwi’r cyfarpar yn ôl matrics cynnyrch y GIG35. Mae ‘Invacare’ yn cyflenwi modelau o gadeiriau olwyn ar draws 15 o’r 16 dosbarth sydd wedi’u rhestru ac mae ‘Sunrise Medical’ yn cyflenwi modelau ar draws 13 o’r 16 dosbarth, gan roi iddynt yr ehangder mwyaf o gyflenwyr. Wrth arwahanu pump yn unig o’r dosbarthau o gadeiriau olwyn pediatrig a restrwyd, mae ‘Invacare’ yn cyflenwi cadeiriau olwyn ar draws pob un o’r pum dosbarth a ‘Sunrise Medical’ ar draws pedwar – sydd eto yn rhoi’r ehangder mwyaf i’r gwneuthurwyr hyn ar draws dosbarthau o gadeiriau olwyn pediatrig. 

Adlewyrchir hyn yn y math o gadair olwyn a gyflenwir i ddefnyddwyr cadair olwyn ifainc – roedd 70% o’r bobl ifainc allai ddweud wrthym pa fath o gadair olwyn a gawsant wedi cael cadair olwyn a wnaed un ai gan ‘Sunrise Medical’ (38%) neu ‘Invacare’ (32%). Ymddengys felly bod ‘Sunrise Medical’ ac ‘Invacare’ yn berchen ar fonopoli o gyflenwad y GIG o gadeiriau olwyn i bobl ifainc, gyda 70% yn cynrychioli mwyafswm sylweddol. Nodwyd yn yr ymchwil bod gwasanaethau cadair olwyn, o ganlyniad i bwysau economaidd, yn prynu cyfarpar safonedig fesul llwyth yn fwy aml36. Gallai hyn fod yn gyfrifol am y ffaith bod canran uchel o ddefnyddwyr cadair olwyn ifainc yn derbyn cyfarpar gan y ddau wneuthurwr hwn.  

Rhaid yw nodi, pan fydd Gwasanaethau Cadair Olwyn y GIG yn cael pethau’n iawn, bod y manteision i ddefnyddwyr cadair olwyn ifainc a’u teuluoedd yn aruthrol. Dywedodd pobl ifainc oedd yn teimlo bod eu cadair olwyn yn llwyddo ar y cyfan i ddiwallu eu hanghenion  bod eu cadair olwyn yn dod a rhyddid ac annibyniaeth iddynt, yn caniatáu iddynt gael mynediad at fwy o gyfleoedd yn yr ysgol ac yn eu cymunedau, ac yn cynnig cysur a chefnogaeth ystumiol da. Ymysg yr holl rai a ymatebodd, roedd y bobl ifainc oedd yn teimlo bod cydweithwyr y GIG wedi deall eu hanghenion ac wedi gweithio gyda hwy, wedi rhoi pwyntiau llawer mwy cadarnhaol o ran y ffordd yr oedd eu cadair olwyn yn diwallu eu gwahanol anghenion. Mae hyn yn creu achos cryf dros gynnwys defnyddwyr cadair olwyn ifainc a’u teuluoedd yn y broses o asesu a dewis cadair olwyn, gan eu bod yn ymddangos yn llawer mwy bodlon yn y cyfarpar a ddarperir ar eu cyfer pan fyddant yn cael eu cynnwys a’u deall, a phan fydd pobl yn gwrando arnynt. 

“Yn hollol, mae’r gadair olwyn hon wedi rhoi rhyddid i mi symud o gwmpas, galla i wneud pethau’n annibynnol, rydw i’n hapus.”

“Pob un ohonyn nhw, mae hi’n gadair sydd wedi’i gwneud yn dda, sy’n ffitio dda ac yn ysgafn, does gen i ddim cwyn.”

“All fy mab ddim eistedd, sefyll, ayyb, ond mae’n gallu gyrru a’i dafod neu ei ên felly mae ei strapio yn y gadair yn rhoi rhyddid iddo.”
[bookmark: _Toc234847749]Dewisiadau, cyfranogi a deall anghenion
Roedd dau bwynt allweddol oedd yn codi dro ar ôl tro trwy gydol yr arolwg a’r dogfennau arweiniad amrywiol – dewisiadau, cyfranogi a deall anghenion. Mae’r arweiniad yn gosod deall anghenion ar frig y rhestr o ddarparu gwasanaeth ac y dylai defnyddwyr cadair olwyn gael cynnig mwy o ddewis a chyfranogaeth, ond yn eu hymatebion i’r arolwg darganfu defnyddwyr cadair olwyn a’u teuluoedd bod diffygion yn y ddau faes.  

Dengys canlyniadau’r arolwg awydd mawr am ragor o ddewisiadau a mwy o gyfranogaeth pobl ifainc a’u teuluoedd yn y broses o asesu a rhagnodi cadair olwyn. Mae defnyddwyr cadair olwyn ifainc wedi nodi diffyg dewisiadau a chyfranogaeth ar draws pob agwedd o’r broses, o ddewis gwneuthuriad neu fodel o gadair olwyn, eu bod yn cael dewis PWB, ac i gael eu cadair olwyn wedi’i haddasu ar eu cyfer: 

· Ni chafodd 77% unrhyw ddewis o gwbl ynghylch gwneuthuriad neu fodel o gadair olwyn a gawsant. 
· Pan ofynnwyd iddynt beth allasai fod wedi bod yn well, dywedodd 19 o’r rhai a ymatebodd nad oeddent wedi cael digon o gyfranogaeth yn y broses a dywedodd 12 bod diffyg dewis o gyfarpar. 
· Ni chafodd 72% o ddefnyddwyr cadair olwyn ifainc ddewis PWB.
· Dywedodd 62% nad oeddent yn gallu addasu eu cadair olwyn mewn unrhyw ffordd. 

Yn ogystal, codwyd deall anghenion dro ar ôl tro fel pwynt yr anghydfod. Yn aml, gwelodd defnyddwyr cadair olwyn ifainc a’u teuluoedd nad oedd cydweithwyr yng Ngwasanaethau Cadair Olwyn y GIG yn llawn ddeall eu hanghenion personol wrth asesu a rhagnodi cadair olwyn: 

· Pan ofynnwyd iddynt “ydych chi’n teimlo bod cydweithwyr yng Nghlinig Cadair Olwyn y GIG yn deall eich anghenion personol gan weithio gyda chi i sicrhau bod eich cadair olwyn yn addas”, dywedodd 32% o’r rhai a ymatebodd, “ddim o gwbl”. 
· Pan ofynnwyd iddynt beth allasai fod yn well, dywedodd 71% o’r rhai a ymatebodd nad oedd y cyfarpar a ddarparwyd yn y pen draw yn addas iddynt. 
· Sgoriodd cyfran sylweddol o ddefnyddwyr cadair olwyn ifainc eu cadair olwyn yn negyddol o ran diwallu eu hanghenion corfforol ac ystumiol (43%), eu hanghenion gwaith (26%), eu hanghenion cymdeithasol (45%) a’u hanghenion teuluol (51%). 
· Ar ddiwedd yr arolwg, rhoddwyd y cyfle i’r rhai a ymatebodd rannu unrhyw sylwadau eraill oedd ganddynt – dywedodd bron i chwarter (23%) o’r rhai a ymatebodd nad oedd cydweithwyr yng ngwasanaethau’r GIG yn deall eu hanghenion ac nad oeddent yn gwrando ar bobl ifainc na’u teuluoedd. 

Mae’r Comisiwn Ansawdd Gofal yn disgwyl i ddarparwyr, comisiynwyr ac arweinwyr system fyw yn ôl y datganiad canlynol: “rydyn ni’n hyrwyddo annibyniaeth pobl, fel eu bod yn gwybod eu hawliau a bod ganddynt ddewis a rheolaeth dros eu gofal, eu triniaeth a’u lles37   eu hunain. Maent yn datgan bod hyn, yn ymarferol, yn golygu, cefnogi pobl i wneud eu penderfyniadau eu hunain, dweud yn glir beth yw eu hawliau, a darparu “amrediad o gyfarpar priodol i gefnogi annibyniaeth pobl a’u canlyniadau ar ôl gofal a thriniaeth38 a mwyhau y pethau hynny.” Trwy ddiffiniad, mae gofal sy’n canolbwyntio ar yr unigolyn yn canolbwyntio ar anghenion yr unigolyn ac yn ymateb i amgylchiadau, gwerthoedd, anghenion a hoffterau person39. Mae gofal sy’n canolbwyntio ar yr unigolyn yn cynnwys llawer o fanteision hefyd, megis gwella profiad, ansawdd gofal a chanlyniadau iechyd40 claf. 

Mae cyfeiriad strategol Gwasanaethau Cadair Olwyn y GIG, yn ôl fel y’i gosodwyd gan yr arweiniad a’r fframwaith a amlinellir yn rhan ymchwil gefndirol yr adroddiad, yn dibynnu’n bennaf ar y ddau faes hwn. O’u hymatebion arolwg, ymddengys bod defnyddwyr cadair olwyn ifainc a’u teuluoedd yn teimlo’n gryf ynglŷn â phwysigrwydd dewis, cyfranogaeth a’u hangen i gael eu deall gan gydweithwyr y GIG. Ar draws yr arolwg, cysylltai’r rhai a ymatebodd ddealltwriaeth anghenion a chael gwneud dewisiadau a chyfranogi yn y broses fel dangosyddion ar gyfer derbyn cadair olwyn oedd yn addas yn eu tyb hwy. Roedd y gwrthwyneb yr un mor wir – pan oedd y rhai a ymatebodd yn teimlo bod diffyg dewis a chyfranogaeth a diffyg dealltwriaeth o anghenion yn bodoli, nid oeddynt yn teimlo bod eu profiad a’r cyfarpar a gawsant cystal. Mae’n hollbwysig felly bod Gwasanaethau Cadair Olwyn y GIG yn cau y bwlch hwn a chyfuno profiadau bywyd go iawn â’r arweiniad damcaniaethol. 




[bookmark: _Toc234847750]Casgliadau y daethpwyd iddynt
Ar draws mwy na 200 o ymatebion, roedd defnyddwyr cadair olwyn ifainc a’u teuluoedd yn gyffredinol yn mynegi mwy o deimladau negyddol na chadarnhaol am eu profiad o fynd at Wasanaethau Cadair Olwyn y GIG. Yn aml, roedd pobl ifainc yn teimlo nad oedd eu hanghenion yn cael eu deall yn llwyr ac nad oedd y cyfarpar a gawsant bob amser yn addas. Soniodd defnyddwyr cadair olwyn na chawsant ddigon o gyfranogi a gweithredu trwy gydol y broses o asesu a rhagnodi. Hefyd amlygai ymatebion amseroedd aros hir a diffyg meddwl cyfannol ac ystyriaeth o ffordd o fyw unigolion. Yn aml roedd pobl ifainc a’u teuluoedd yn cael yr argraff bod mwy o bwyslais yn cael ei roi ar arbed arian na darparu’r cyfarpar iawn neu’r cyfarpar gorau ar gyfer y defnyddiwr cadair olwyn. 

Mae hyn i gyd er gwaethaf bodolaeth amrywiaeth o ddogfennau arweiniad a gofynion, ble dylem weld Gwasanaethau Cadair Olwyn y GIG yn gosod y ffactorau hyn fel prif nod cyflwyniad eu gwasanaeth. Mae’n amlwg bod y GIG wedi ystyried beirniadaethau o’u gwasanaethau cadair olwyn yn y gorffennol ac wedi gwneud newidiadau wedi eu seilio ar hyn. Fodd bynnag, nid yw’r polisi a’r arweiniad a gyflwynwyd yn y ddegawd diwethaf wedi effeithio ar ddefnyddwyr cadair olwyn ifainc a’u teimladau tuag at gyfarpar Gwasanaethau Cadair Olwyn y GIG. Tra oedd achosion o bobl ifainc a dderbyniodd gyfarpar oedd yn dda ar eu cyfer, ychydig iawn oedd y rhain, ar ffurf achosion prin o arfer da yn hytrach na thueddiadau amlwg a chyffredin ymysg y rhai a ymatebodd. 

Mae’n hanfodol bod defnyddwyr cadair olwyn ifainc yn derbyn y cyfarpar cywir a chyfarpar sy’n eu galluogi i gael mynediad at gyfleoedd mewn bywyd. Mae pobl ifainc yn llawn potensial ac yn awyddus i fod yn annibynnol, i ddysgu, i dyfu a chyfrannu tuag at gymdeithas yn gyffredinol. Yn wir, ni ellir gorblwysleisio’r effaith y gall y cyfarpar cywir ei gael. 

Diben yr adroddiad hwn oedd asesu addasrwydd y cyfarpar a ddarparwyd ar gyfer defnyddwyr cadair olwyn ifainc gan Wasanaethau Cadair Olwyn y GIG. O’r dystiolaeth a gawsom, buasem yn dod i’r casgliad nad yw’r cyfarpar a ddarperir yn diwallu anghenion ar hyn o bryd. Er bod achosion ble roedd defnyddwyr cadair olwyn ifainc wedi sgorio eu cadair olwyn yn fwy cadarnhaol, nid oedd yr un o’r saith maes angen – meddygol, gweithredol, corfforol neu ystumiol, addysgol, gwaith, cymdeithasol neu deuluol – wedi derbyn pwyntiau cadarnhaol o fwy na 45%. Mae hyn, o’i gyfuno a’r sylwadau a thôn cyffredinol yr ymatebion, yn dangos bod defnyddwyr cadair olwyn ifainc yn cael eu gadael yn brin o angenrheidiau o ran y cadeiriau olwyn a gawsant gan y GIG. 

Mae ar Wasanaethau Cadair Olwyn y GIG angen gwneud newidiadau ychwanegol. Mae’n hollbwysig bod unrhyw newid yn cael effaith mesuradwy a gwirioneddol gadarnhaol ar ddefnyddwyr cadair olwyn, eu teuluoedd, a’u profiad. 

[bookmark: _Toc234847752]Gwneud arolwg o Wasanaethau Cadair Olwyn y GIG a’r ffordd y cânt eu comisiynu
Mae’n amlwg o’n hymchwil nad yw defnyddwyr cadair olwyn ifainc yn derbyn y cyfarpar sydd eu hangen arnynt. Tra bo’r arweiniad fel arfer yn adlewyrchu’r hyn y mae pobl ifainc yn ei ddweud sydd ei angen arnynt gan Wasanaethau Cadair Olwyn y GIG, nid yw hyn yn cael ei roi ar waith.

Yr hyn rydyn ni’n ei ofyn: Dylai’r Llywodraeth adolygu Gwasanaethau Cadair Olwyn y GIG, gan gynnwys y ffordd y cânt eu comisiynu, i benderfynu pam nad yw gwasanaethau yn cwrdd â disgwyliadau ar hyn o bryd, er gwaetha’r arweiniad presennol, a chreu cynllun gweithredu ar gyfer gwelliant.
[bookmark: _Toc234847753]Hyfforddiant pediatrig ar gyfer cydweithwyr yng Ngwasanaethau Cadair Olwyn y GIG
Mae plant a phobl ifainc yn tyfu ac yn newid yn gyflym – mae’n hanfodol eu bod yn derbyn cyfarpar sy’n rhoi cefnogaeth i’w datblygiad parhaus. Dylai hyfforddiant atgyfnerthu pwysigrwydd gwrando a gweithio gyda defnyddwyr cadair olwyn ifainc, gan eu cynnwys yn y broses, a rhoi dewis a gweithredu er mwyn cael effaith pryd bynnag yn mae’n bosibl. Mae arweiniad cyfredol y GIG yn barod yn argymell y ffordd hon o wneud pethau, a gallai hyfforddiant helpu i lenwi’r bwlch rhwng arweiniad a realiti.

Yr hyn rydyn ni’n ei ofyn: Dylai cydweithwyr sy’n gweithio o fewn Gwasanaethau Cadair Olwyn y GIG gael hyfforddiant safonol a rheolaidd ar weithio gyda chleifion pediatig a rhagnodi cyfarpar ar eu cyfer.
[bookmark: _Toc234847754]Dal gafael, adolygu a gweithredu newid wedi’i seilio ar adborth
Mae’n hanfodol bod adborth ystyrlon yn cael ei ddal, ei adolygu a’i ddefnyddio i roi gwybod am newid i Wasanaethau Cadair Olwyn y GIG. Dylai adborth gael ei seilio ar ganlyniadau sy’n bwysig i ddefnyddwyr cadair olwyn ifainc ac adlewyrchu’r ffordd gyfannol o wneud pethau y dylai gwasanaethau weithio tuag ati.

Yr hyn rydyn ni’n ei ofyn: Dylai’r Llywodraeth ddal gafael mewn adborth a dadansoddi hyn i wella Gwasanaethau Cadair Olwyn y GIG yn ôl profiadau defnyddwyr cadair olwyn. Bydd hyn yn cael ei fonitro a bydd llais defnyddwyr cadair olwyn ifainc yn hanfodol er mwyn cadarnhau a yw newid wedi bod yn llwyddiannus.
[bookmark: _Toc234847755]Cefnogi defnyddwyr cadair olwyn ifainc i hunaneirioli
Bydd Whizz Kidz yn gweithio gyda defnyddwyr cadair olwyn ifainc a’u teuluoedd i’w helpu i eirioli ar gyfer eu hanghenion. Mae’n bwysig bod pobl ifainc a’u teuluoedd yn medru adnabod a chyfathrebu eu heisiau a’u hangen â chydweithwyr y GIG i’w helpu i sicrhau bod y cyfarpar y maent yn eu cael yn iawn ar eu cyfer.

Ein hymrwymiad: Bydd Whizz Kidz a Bwrdd yr Ifainc yn cefnogi defnyddwyr cadair olwyn ifainc i ddysgu eiriol drostynt hwy eu hunain a bod yn hyderus i fynegi eu hanghenion.

[bookmark: _Toc234847758]Atodiad 1: Mathau o gadeiriau olwyn y GIG
A reolir â dwylo: nid oes modur gan gadair olwyn a reolir â dwylo ac nid yw’n cael ei bweru mewn unrhyw ffordd. O’u cymharu â chadair olwyn fodur, mae modelau a reolir â dwylo yn aml yn ysgafnach, yn haws i’w pacio ac yn fwy fforddiadwy. 

Modur: mae cadair olwyn fodur yn defnyddio pŵer batri a modur trydan i symud ymlaen. Gallant gael eu rheoli un ai gan y defnyddiwr cadair olwyn neu gan ofalwr gan ddibynnu ar anghenion y defnyddiwr cadair olwyn, model y gadair olwyn a’i gyfluniad. Mae cadeiriau olwyn sydd wedi’u pŵeru fel arfer yn fwy, yn drymach ac yn ddrytach na chadeiriau olwyn a reolir â dwylo. 

Bygi anghenion arbennig: yn wahanol i fygi safonol, mae bygi anghenion arbennig yn darparu cefnogaeth ystumiol ac yn aml maent yn gryfach ac yn dal mwy o bwysau.

Hunanyredig: mae cadair olwyn hunanyredig yn un math o gadair olwyn a reolir â dwylo. Mae’n cael ei symud wrth i’r defnyddiwr cadair olwyn droi’r gadair olwyn â’i ddwylo. Mae gan gadeiriau olwyn hunanyredig olwynion ôl mawr i alluogi hyn. 

Trawsgludo neu wthio: math arall o gadair olwyn a reolir â dwylo yw cadair olwyn drawsgludo neu wthio. Mae hon wedi’i llunio i gael ei gwthio gan berson arall. Olwynion ôl bach sydd ganddi ac ni ellir defnyddio’r rhain gan y defnyddiwr cadair olwyn ei hun. 

‘Tilt in space’: mae cadair olwyn ‘tilt in space’ yn cefnogi anghenion ystumiol ac yn rheoli  dosbarthiad pwysau. Gall y system eistedd cyfan, gan gynnwys y sedd ei hun, y cynhalydd cefn a’r troedfeinciau, gael eu cylchdroi a’u gosod yn y gwagle i’w haddasu ar gyfer y defnyddiwr. 

Ysgafn a thra ysgafn: gall cadair olwyn ysgafn bwyso rhwng 8-15kg. Oherwydd eu pwysau isel, does dim angen cymaint o ymdrech i’w defnyddio ac mae’n haws i’w chodi, ei storio a’i chludo. Mae cadair olwyn tra ysgafn yn pwyso hyd yn oed llai.



[bookmark: _Toc234847759]Atodiad 2: Modelau o gadair olwyn a ragnodir yn aml
Modelau ‘Invacare Action’ 
	Model
	Ynglŷn â
	

	‘Action 2’
	Mae’r ‘Action 2’ yn gadair olwyn hunanyredig plygadwy a reolir â dwylo. Mae’r ‘Action 2’ yn pwyso rhwng 15-17kg.
	[image: Action 2NG manual wheelchair]


	‘Action 3 Junior’
	Mae’r ‘Action 3 Junior’ yn fodel pediatrig. Mae’n gadair olwyn hunanyredig a reolir â dwylo ac mae’n pwyso 14.5kg.
	[image: Manual wheelchair Invacare Action 3 Junior]

	‘Action 3’
	Mae’r ‘Action 3’ yn gadair olwyn hunanyredig anhyblyg a reolir â dwylo. Ar gyfartaledd, pwysau y gadair hon yw 14.5kg.
	[image: Action 3 Product]







	‘Action 4’
	Yr ‘Action 4’ yw’r model ‘Action’ mwyaf cadarn, yn pwyso 14kg. Mae’n gadair olwyn hunanyredig.

Modelau ‘Sunrise Medical Argon’
	Model
	Ynglŷn â
	

	‘QUICKIE Argon 2’
	Mae’r ‘Argon 2’ yn gadair olwyn hunanyredig anhyblyg ysgafn (8kg). 
	[image: Product Photo]



Modelau ‘Sunrise Medical Q’
	Model
	Ynglŷn â
	

	‘QUICKIE Q200 R’
	Mae’r ‘Q200’ yn gadair olwyn fodur tra chryno. Mae’n pwyso 98kg ac mae ganddi gefn sy’n plygu i lawr.

	‘QUICKIE Q300 R’
	Mae’r ‘Q300’ yn gadair olwyn fodur sy’n pwyso 136kg, sydd â gyriant olwyn ôl. 

	‘QUICKIE Q300 M Mini Teens’
	Mae’r ‘Q300 Mini Teens’ yn gadair olwyn fodur sydd â seddau sy’n newidiadwy ar gyfer prifiant ac sydd â  gyriant olwyn ganol. Mae’n pwyso 103kg. 
	[image: QUICKIE Q300 M Mini Teens Power Wheelchair]

	‘QUICKIE 
Q500 M’
	Mae’r ‘QUICKIE Q500 M’ yn gadair olwyn fodur sydd â gyriant olwyn ganol. Mae ganddi bwysau dechreuol o 120kg.
	[image: ]




Model ‘Sunrise Medical Simba’
	Model
	Ynglŷn â
	

	‘ZIPPIE Simba’
	Mae’r ‘ZIPPIE Simba’ yn gadair olwyn plant ysgafn (8kg) ac  anhyblyg.
	[image: ]




Modelau ‘Tendercare buggy’
	Model
	Ynglŷn â
	

	‘Snappi’
	Mae’r bygi ‘Snappi’ yn fygi anghenion arbennig ‘tilt in space’. Mae’n ysgafn (22kg) ac yn blygadwy.
	[image: Snappi Cloud Pushchair]

	‘Snazzi‘
	Mae’r ‘Snazzi’ yn fygi anghenion arbennig ‘tilt in space’. Mae’n ysgafn (15kg) ac yn blygadwy.
	[image: ]

Oeddech chi'n teimlo bod cydweithwyr yng Nglinig Cadair Olwyn y GIG yn deall eich anghenion personol ac yn gweithio gyda chi i sicrhau bod eich cadair olwyn yn addas?


Yn bendant	Rhai	Ychydig	Ddim o gwbl	0.13	0.26344086021505375	0.29032258064516131	0.32258064516129031	

Gawsoch chi unrhyw ddewis o gwbl, hyd yn oed os nad oedd yr un o'r dewisiadau yn addas, o ran gwneuthuriad neu fodel o'r gadair olwyn a gawsoch gan y GIG?


Do	Naddo	Ansicr	0.17741935483870969	0.76881720430107525	5.3763440860215055E-2	

A oeddech chi'n gallu addasu eich cadair olwyn GIG mewn unrhyw ffordd?


Oeddwn	Nac oeddwn	Ansicr	0.36216216216216218	0.6216216216216216	1.6216216216216217E-2	

Gawsoch chi'r dewis ar gyfer Cyllideb Cadair Olwyn Personol? (PWB)


Do	Naddo	Ansicr	0.22043010752688172	0.72043010752688175	5.9139784946236562E-2	

Os cawsoch chi'r dewis, a wnaethoch chi ddefnyddio Cyllideb Cadair Olwyn Personol? (PWB)


Do	Naddo	Ansicr	0.29268292682926828	0.70731707317073167	0	

Pan gawsoch chi eich cadair olwyn, a oedd yn eich ffitio chi'n dda ynteu a oedd raid i chi dyfu i hynny ddigwydd?


Roedd yn fy ffitio’n dda	Cymerodd ychydig o amser i mi dyfu i’r maint iawn	Cymerodd lawer o amser i mi dyfu i’r maint iawn	Nid oedd yn fy ffitio’n dda o gwbl	0.5	0.20652173913043478	3.2608695652173912E-2	0.2608695652173913	

Sgoriwch pa mor dda mae eich cadair olwyn yn diwallu eich hanghenion yn yr agweddau canlynol

Cadarnhaol	
Anghenion Meddygol		Anghenion Gweithredol	Anghenion Corfforol ac Ystumiol	Anghenion Addysgol	Anghenion Gwaith	Anghenion Cymdeithasol	Anghenion Teuluol	0.45251396648044695	0.33742331288343558	0.36065573770491804	0.43125000000000002	0.20967741935483872	0.28888888888888886	0.25433526011560692	Niwtral	
Anghenion Meddygol		Anghenion Gweithredol	Anghenion Corfforol ac Ystumiol	Anghenion Addysgol	Anghenion Gwaith	Anghenion Cymdeithasol	Anghenion Teuluol	0.19553072625698323	0.35582822085889571	0.19786096256684493	0.29375000000000001	0.532258064516129	0.26111111111111113	0.24277456647398843	Negyddol	
Anghenion Meddygol		Anghenion Gweithredol	Anghenion Corfforol ac Ystumiol	Anghenion Addysgol	Anghenion Gwaith	Anghenion Cymdeithasol	Anghenion Teuluol	0.35195530726256985	0.30674846625766872	0.43715846994535518	0.27500000000000002	0.25806451612903225	0.45	0.50289017341040465	


Anghenion a ddiwallwyd yn ôl model cadair olwyn  

Cadarnhaol	
Action 	Argon	Snappi	Q Models	Simba	Salsa	0.30481283422459893	0.35365853658536583	0.25862068965517243	0.36206896551724138	0.45283018867924529	0.57692307692307687	Niwtral	
Action 	Argon	Snappi	Q Models	Simba	Salsa	0.34224598930481281	0.28048780487804881	0.17241379310344829	0.29310344827586204	0.30188679245283018	0.17307692307692307	Negyddol	
Action 	Argon	Snappi	Q Models	Simba	Salsa	0.35294117647058826	0.36585365853658536	0.56896551724137934	0.34482758620689657	0.24528301886792453	0.25	


Diwallu anghenion trwy gyfranogiad  

Cadarnhaol	
Yn bendant	Rhai	Ychydig	Ddim o gwbl	0.85217391304347823	0.48799999999999999	0.20149253731343283	8.1699346405228759E-2	Niwtral	
Yn bendant	Rhai	Ychydig	Ddim o gwbl	9.5652173913043481E-2	0.26400000000000001	0.42910447761194032	0.23529411764705882	Negyddol	
Yn bendant	Rhai	Ychydig	Ddim o gwbl	4.3478260869565216E-2	0.22	0.35447761194029853	0.66339869281045749	

; fZZ gyfer defnyddwyr
cadair olwyn
K ’ Pz ifainc

Os hoffech chi gysylltu & Bwrdd yr Ifainc neu
Whizz Kidz ynglyn a'r canllaw hwn neu unrhyw
ffordd arall rydych chi'n teimlo y gallen ni
gefnogi defnyddwyr cadair olwyn ifainc,
cysylltweh a ni.

